CELLA SERGHI 

ÎN CĂUTAREA SOMNULUI URIAŞ 

Întâmplările de necrezut pe care vreau să le 
povestesc pornesc, în aparenţă, de la un fapt neînsemnat: 
o pană de motocicletă în preajma lacului Siut-Ghiol. Spun 
în aparenţă, căci dacă explozia camerei ne-a făcut să ne 
oprim înainte de ieşirea din comuna Ovidiu, tocmai când 
ne pregăteam să trecem calea ferată care duce spre 
Năvodari, cauza adevărată a întâmplărilor care urmează e 
prietenia care s-a legat într-o tabără de pionieri, cu zece 
ani în urmă, între Emil şi Dinu şi prietenia lor cu mine. 

Pe atunci tabăra de la Mamaia era în marginea 
şoselei, pe stânga, când veneai dinspre Constanţa. Pe 
dreapta, plaja cu nisipul îngrămădit în dune. Marea, deşi 
nu se vedea din curtea imensă a taberei, era o permanentă 
prezenţă prin briza ei sărată, prin zgomotul valurilor pe 
care le auzeam zi şi noapte. Vântul sufla, cerul se însenina 
ici-colo şi soarele îşi aşternea păturile lui de lumină în acea 
vară mai mult înnourată. Într-una din acele zile reci, când 
copiii n-aveau voie să iasă pe plajă şi cu atât mai puţin să 
intre în mare, pescăruşii se plimbau ca la ei acasă pe fâşia 
lată de nisip udată de mare, mărind sentimentul pustiului. 
Barca salvamarului care de obicei se legăna pe mare, 
păzind cu străşnicie porţiunea până la care aveau voie să 
ajungă  înotătorii (căci ceilalți erau mai uşor de 
supravegheat), era acum trasă la mal. Mă îndreptam spre 
cele două corturi din rogojini, unde marinarii salvamarului, 
cerberii Cernega şi Sadabalip îşi ţineau unele lucruri de- 
ale lor (îngăduindu-mi şi mie să las acolo o pătură, o carte, 
treningul, costumul de baie) când deodată, cu tot vuietul 
valurilor, am auzit că cineva strigă... Era instructorul de 
pionieri cu bluza umflată de vânt şi părul vâlvoi care mă 
întreba prin semne de la mare distanţă dacă nu am văzut 
doi pionieri. Am dat din cap, negativ. Instructorul se 
îndreptă spre barca salvamarului. Numai de nu s-ar fi 
întâmplat vreo nenorocire, m-am gândit îngrijorată; dacă 
instructorul voia să ia barca pe vremea asta şi să 
pornească singur înseamnă că nu era de glumă şi că băieţii 


fuseseră căutaţi peste tot. Dar iată că din barcă răsar 
capul oacheş şi cel bălai, cravatele roşii ale lui Emil şi 
Dinu, iar în spatele lor şapca albă a bătrânului Sadabalip. 
N-am apucat să ajung acolo, că instructorul şi cei doi 
pionieri au trecut pe lângă mine şi am auzit cum povesteau 
ceva despre un somn uriaş. Unul din ei spunea: 

— Sadabalip l-a văzut cu ochii lui, altul adăuga cu 
aceeaşi pasiune: 

— Să-l întrebaţi pe Cernega. 

Mezinul unor ţărani cu mulţi copii de pe malul 
Snagovului, Dinu crescuse printre schifuri şi caiace şi 
luase parte, sufleteşte bineînţeles, la toate antrenamentele 
şi întrecerile dintre Dinamo şi Steaua. Din tot ce spunea - 
şi era mare vorbăreţ - reieşea că dintre toate bogăţiile ţării 
cea mai importantă e cânepa şi că toată această bogăţie se 
află acolo la ei, la Snagov. După Emil nimic nu era mai 
important decât construirea şoselelor. (fiindcă tatăl lui 
lucra la şosele). În jurul lor se strângeau o mulţime de 
cravate roşii şi ochi de toate culorile urmăreau ca la un 
meci de ping-pong cum se înfruntau. Eu notam în caiet, 
aproape stenografic, sporovăiala lor. 

— Cultura cânepei! zâmbea Emil cu superioritate, 
atâta ştii tu, a existat de când lumea cânepa. Nu cânepa a 
schimbat faţa lumii. 

Dar Dinu nu se lăsa: 

— Nu vorbesc de recolta plantei în sine. Asta ştie 
orişicine... Dar pe urmă... S-o pui la baltă la topit... Să faci 
snopi mari, să le fixezi cu nişte prăjini de fundul lacului şi 
să pui bolovani ca să stea sub apă, crezi că asta e uşor? 

Emil căuta să-l întrerupă, dar Dinu nu se lăsa: 

— După ce o scoatem din baltă o uscăm, o meliţăm, 
adică o tocăm pe un scaun de lemn care are fixat pe el un 
fel de cuţit din lemn de frasin. Pe urmă abia scoatem 

9 

fuioarele care se torc. 

— Scoatem, tocăm, meliţăm. îl ironiza Emil. Parcă 
toate le-ai face tu. 


— Surorile mele. Dar când e treabă mai multă. şi 
arătându-şi braţele oacheşe, subţirele: uite ce muşchi am 
făcut. 

— Mare lucru să scoţi nişte fire dintr-o buruiană, 
căuta Emil să-i domolească verva. 

— Ce ştiţi voi ăştia de la oraş? Cumperi cămaşa şi 
gata. Voi meciurile le vedeţi la cinematograf. Cumpăraţi 
bilet şi atât. Ehei, dacă aţi şti voi ce muncă serioasă e. 
sportul şi cât antrenament cere. Eu sunt toată ziua acolo 
cu ei, cu campionii, toate întrecerile se fac pe lac, în faţa 
casei noastre. Să vezi, cum se apleacă peste vâsle, cu câtă 
putere şi îndârjire trag de ele şi ce frumos despică apa cu 
schifurile. În urmă rămâne o dungă învolburată care se 
despică în două şi odată vezi două valuri în formă de V 
care ajung până la mal, chiar la casa noastră. Eu trec lacul 
înot cât ai clipi. Tata a făcut o lotcă de toată frumuseţea, l- 
am ajutat şi eu. 

— Mare lucru, se strâmbă Emil. O lotcă! Doar sunt şi 
eu de la Galaţi, de la Dunăre, şi ştiu ce-nseamnă o barcă. 
Bati nişte scânduri după un tipic pe care-l ştie toată lumea. 

— Ba deloc, se îndârjea Dinu. Nu-i deloc treabă 
uşoară. 

Numai ca să faci crivacele, adică coastele şi e 
socoteală mare. Întâi alegi lemnul; trebuie să fie uscat, de 
frasin sau de stejar, şi fără noduri. Când le croieşti trebuie 
să ai grijă s-o faci numai în lungul fibrelor şi pe urmă 
îndoitul, se face la abur. Nu trebuie să greşeşti niciun 
milimetru. Dacă nu te ţii fix după şablon nu iese barca 
balansată. 

— Cum adică „balansată”? întreabă un dolofan 
pistruiat. 

—  Balansată, înseamnă pentru cei care cunosc 
treburile astea, că toate dimensiunile trebuie să aibă o 
legătură între ele, explică Dinu sigur pe el. De la etravă şi 
până la etambou, adică de la provă şi până la pupă, 
coastele au mărimi diferite de la mic la mare şi de la mare 
la mic. Diferenţa dintre ele nu e făcută la întâmplare. Totul 
e socotit la fix, la precizie. Altfel, barca nu are o formă 


perfectă, înaintează greu pe apă; sau se răstoarnă sau nu 
calcă bine între valuri. 

— O fi, dădu din umeri Emil, dar la urma urmei unde 
ajungi cu o barcă. Pe când şoselele la care lucrează tata... 
Tu ştii ce e o şosea cu asfalt? 

— Mare ispravă, o şosea fără gropi şi fără pietroaie, 
lipită pe jos cu ceva negru peste care poţi să umbli şi 
desculţ. Asta e tot. 

Am intervenit de partea lui Emil. 

— Dacă există şosele asfaltate, atunci tot ce le 
trebuie oamenilor care lucrează în fabrică şi uzină ajunge 
cât ai clipi de la ţară la oraş. Iar îmbrăcămintea, uneltele 
de care au nevoie sătenii ajung uşor, repede, de la oraş la 
sate, şi dacă are fiecare ce-i trebuie merge şi treaba cu 
spor. La oraş se fac tractoare pentru ţărani şi ţăranii 
cultivă grâu şi porumb pentru lucrătorii din industrie. Fără 
şosele e greu. Noi aveam câteva şosele pe care le-au făcut 
suedezii mai de mult. Nu ne-au arătat secretul. Dar nici noi 
nu ne-am lăsat, am încercat în toate felurile, am făcut var 
stins ca o alifie sau ca o pastă de dinţi şi l-am amestecat cu 
bitum, adică cu un fel de smoală fiartă la 90 de grade peste 
care am turnat o cantitate anume de apă. Totul era să nu 
greşeşti cantităţile. 

— Cum le greşeşti, cum nu mai iese asfaltul, 
completă Emil. La început toţi erau atenţi la var şi la 
bitum, ca şi când asta era cel mai important, când colo 
pocinogul s-a dovedit la apă. 

— Dar ce, apa nu se măsoară şi ea? puneai cât e în 
baltă, clipea Dinu, neîncrezător vrând să-l prindă cu ocaua 
mică. 

— Ba da, tocmai că se măsura şi totuşi nimeni nu 
înţelegea unde e clenciul. Şi atunci tata s-a gândit: nu 
cumva se taie alifia aia din malaxor aşa cum se taie 
maioneza? la să turnăm, a zis el, apa cu binişorul, aşa cum 
se picură untdelemnul la maioneză. 

Dinu pufni în râs. Alţii îi ţinură isonul. Ici-colo se 
auzi: maioneză... ha, ha, ha!... 


— Degeaba râdeţi. Tata m-a luat şi la Hârşova, unde 
a lucrat numai la şosele cu subif, vara trecută, dar să nu 
credeţi că n-au fost şi acolo peripeții destule. 

— Ce fel de peripetii? a întrebat dolofanul pistruiat. 

— Tata ajunsese mecanicul grupului electrogen de la 
uzina electrică. Un în de 50 de cai de toată frumuseţea 

făcut la noi în ţară. Uzina asta punea în mişcare toată 
staţia compusă din patru malaxoare, trei betoniere şi mai 
trăgea şi apă din Dunăre. 

— Apa era tot pentru asfalt? întrebă Dinu, de data 
asta curios şi el. 

— Sigur, se trăgeau zilnic câteva vagoane cu 
electropompa. dar să vezi ce s-a întâmplat cu subiful. După 
ce s-au turnat primii kilometri de probă şi se aştepta să se 
întărească, pentru ca să fie cilindrat cu compresoarele, tot 
subiful ăsta proaspăt a crăpat. Şedeau toţi opăriţi. 
Inginerul era la Bucureşti. Când s-a înapoiat nu s-a speriat 
deloc. Dimpotrivă. Foarte bine, a spus, aşa trebuie să 
crape, asta înseamnă că s-a deshidratat cum trebuie şi s-a 
pierdut apa aşa cum scrie la carte, şi punte la urmă la 
cilindrat cu compresoarele de a ieşit o şosea ca în palmă... 

— Acum lucrează la Cernavodă? l-am întrebat. 

Toate privirile s-au îndreptat spre mine. 

— Înainte de a veni aci, am stat câteva zile la 
Cernavodă - ca să scriu un reportaj. Se desfăşoară acolo 
vaste cercetări arheologice. Un grup de studenţi conduşi 
de cercetători de la Institutul de Arheologie din Bucureşti 
au identificat pe unul din dealurile pleşuve şi arse de soare 
din preajma oraşului o aşezare neolitică; cu vreo şase sute 
de ani în urmă, ea fusese locuită de o populaţie de 
crescători de vite şi pescari. Urmele locuinţelor lor, 
mormintele, idolii, uneltele găsite în pământ au intrat în 
atenţia tuturor, iar specialiştii aşteptau că odată cu 
concluziile aduse de cercetători, unele probleme 
importante ale originii şi modului de trai al oamenilor din 
aceste meleaguri să fie lămurite. In timpul cercetărilor o 
secţie a dat peste câteva grote săpate în malul stâng al 


Dunării. Cercetările lor s-au făcut cu ajutorul muncitorilor 
de pe şantierul de drumuri, căci tocmai din acest loc se 
scotea apa pentru asfalt, cu ajutorul unor moto-pompe. 

— Acolo lucrează tata, spuse Emil, încântat. 

— ... L-am cunoscut. E un om calm şi foarte curajos şi 
dârz. Şi către ceilalţi: admiraţia lui Emil pentru tatăl său e 
perfect justificată. 

Emil mă privea cu recunoştinţă. Dinu, cu bănuială. 

— Seamănă cu tatăl lui ca două picături de apă şi-l 
cheamă tot Emil. 

Dar copiii se îmbulzeau cu întrebări despre grote. 

— Şi ce s-a mai descoperit? 

— Şi cum sunt grotele? 

— La început s-a crezut că este vorba de amenajări 
ale populaţiei neolitice de pe dealuri, dar apoi s-a văzut că 
nicio urmă materială, nici măcar un ciob, nu trădează 
folosirea grotelor de către aceştia. S-a constatat pe de altă 
parte că grotele sunt naturale, săpate de curenţii puternici 
ai fluviului în epoca revărsărilor. Şi totuşi, anumite praguri 
săpate în piatră, de o formă foarte regulată, au lăsat sub 
semnul întrebării satul lor. Ele nu au putut fi cercetate 
până la capăt, căci apele au crescut în urma ploilor şi au 
inundat grotele. 

Copiii nu mai aveau răbdare, voiau să vadă „măcar 
muzeul de arheologie din Constanţa, iar Emil şi Dinu voiau 
o excursie la Histria. 

Şi mult aşteptata zi a venit în sfârşit. O dimineaţă 
întreagă cravatele roşii au urmat pas cu pas, dintr-o sală în 
alta a muzeului, pe directorul muzeului sorbindu-i 
cuvintele, notând în caietele lor explicaţiile lui. Totul li se 
părea demn de reţinut, de notat. Totul era extraordinar... 

Copiii au văzut pe rând uneltele de piatră cioplită şi 
un os vechi de zeci de mii de ani, descoperite prin părţile 
Dobrogei, ca şi oasele animalelor, specii uriaşe care au 
trăit pe aceste meleaguri şi s-au stins de mult. Au văzut 
apoi unelte de piatră şlefuită, topoare, cuțite, vârfuri de 
săgeți, vase de lut cu ornamentaţii minunate. 

Din epoca întemeierii cetăților greceşti au descoperit 


cu emoție şi uimire printre exponate, banii de argint ai 
Histriei, sculpturi monumentale în marmoră albă, 
inscripţii, iar mai apoi, dintr-o epocă mai nouă, aceea a 
stăpânirii de către imperiul roman al Dobrogei, uneltele cu 
care trudeau în ateliere şi pe ogoare sclavii pentru huzurul 
stăpânilor. 

Discuţiile au continuat pe drumul de întoarcere la 
tabără. Seara, la adunarea pionierească, organizată, s-a 
luat hotărârea de a vizita un şantier arheologic. În 
aplauzele întregii tabere a fost fixată o vizită la Histria 
pentru duminica următoare. Conducerea taberei a trecut 
la organizarea acestei „expediţiiiar în aşteptarea ei, 
pasiunea mea arheologică făcea noi şi noi „victime”. 

Am plecat la Histria de dimineaţă şi, după vreo două 
ore de drum, pe şoseaua care şerpuieşte paralel cu marea, 
fără a se vedea valurile ei, dar simţindu-i mereu briza, sub 
soarele arzător al Dobrogei, am ajuns pe şantier. Împreună 
cu un tânăr arheolog am colindat prin ruinele oraşului, pe 
lângă zidul mare de incintă, am trecut prin poarta cu 
pragul adâncit de urmele roţilor carelor care au intrat în 
cetate acum două mii de ani, apoi prin cartierul comercial 
al oraşului, pieţe, vechile străzi pavate cu blocuri de 
piatră. Între Emil şi Dinu mă minunam şi eu, deşi nu le 
vedeam pentru întâia dată, termele cu instalaţii de apă 
caldă; bazilici, iar sus pe promontoriul scăldat altă dată de 
valurile mării (înainte ca gura lacului Sinoie îngustându-se 
până la sugrumare să condamne cetatea la decădere!), 


1 Timp de şapte secole Histria a fost port la mare, pe malul unui golf. În 
acest golf se vărsa un mic braţ al Dunării (Dunăvâăţ). Cu timpul mâlul 
adus de acest braţ şi curenţii marini care bat paralel cu coasta au tot 
strâmtat gura golfului, până ce au sugrumat-o, transformîndu-1 în 
actualul lac Sinoie, care mai comunică printr-o portiţă cu marea, cu apa, 
doar de câţiva zeci de metri adâncime. Cetatea izolată de mare a 
decăzut şi a dispărut, părăsită fiind treptat. Un zid gros, zidul oraşului 
înalt de patru metri şi lat de 4-5 m reparat într-un moment dramatic din 
istoria oraşului - invazia goților - sec. III, era noastră, cu coloane de 
marmoră sparte, cu scaunele de piatră luate din teatrul oraşului... Nu 
au găsit 

la repezeală, alte materiale. 


ruinele celei mai vechi construcţii, descoperite până acum 
la Histria, templul cu o vechime de douăzeci şi cinci de 
secole... 

Impresia de pustiu a oraşului, în cadrul dobrogean, 
se schimba ca prin atingerea unei baghete magice, prin 
povestirile arheologului care ne conducea. Despre 
activitatea comercială cu şapte secole înainte de era 
noastră pe aceste meleaguri, despre corăbiile îndrăzneţilor 
marinari care brăzdau întinsul mării Negre, despre 
atelierele active din oraş, în care se lucrau vase, bijuterii, 
ţesături, unelte, arme etc., pentru a le schimba cu 
populaţia din teritoriul înconjurător, despre negoţul cu 
peşte, grâne, vinuri, uleiuri, despre palatele de marmoră 
ale marilor dregători de la 

Histria, despre jocurile în cinstea lui Apollo şi a lui 
Dionysos, şi mai ales despre cel mai rentabil comerţ 
practicat de histrioţi, acela cu miile de sclavi, aduşi aici de 
căpeteniile războinice din interiorul Dobrogei şi mai apoi 
vânduți şi transportaţi pe mare până în cele mai 
îndepărtate colţuri ale Mediteranei - nu ne mai săturam 
ascultând... 

Vedeam monumentele ridicate după cucerirea 
romană, zidurile stricate şi reclădite în grabă de locuitori, 
cu frânturi din sculpturi de marmoră în vremea invaziei 
goților (sfârşitul veacului al III-lea al erei noastre) şi parcă 
totul părea o poveste fantastică. 

La câteva puncte de pe şantier continuau lucrările. 
Se săpau şanţuri adânci, se dezveleau temeliile unei case, 
se îndepărta molozul de pe străzi vechi. Pe un anumit 
sector, în apropierea pieţii mari a ruinelor oraşului din 
epoca elenistică, era o mişcare neobişnuită. 

Doi profesori, înconjurați de câţiva studenţi stăteau 
în jurul unei plăci de marmoră, care fusese găsită chiar 
atunci, căzută la baza ruinelor unui edificiu public. 
Muncitorii care au dezgropat-o şedeau alături odihnindu-se 
satisfăcuţi. 

Arheologii discutau între ei. 

Emil, cu ochii aprinşi de curiozitate, căuta să 


înţeleagă despre ce e vorba şi spre mirarea mea intră chiar 
în vorbă cu cel mai în vârstă dintre profesori. Ba chiar, 
prinzând curaj, îl rugă în numele nostru, al tuturor, să ne 
spună care e importanţa inscripţiei de pe placa 
descoperită chiar atunci. 

Intr-o linişte desăvârşită, arheologul se adresă 
copiilor: 

— Intâmplarea a făcut - şi întâmplarea îşi are uneori 
rostul ei în arheologie răsplătind din plin anii de muncă 
încordată - să găsim azi o inscripţie care pe vremuri a fost 
încrustată în zidul edificiului public ale cărui temelii le mai 
vedeţi. Inscripţia a fost dedicată de cetăţenii Histriei unui 
compatriot al lor, pe nume Nostratos, fiul lui Anexatios, şi 
datează după cât ne putem da seama acum din prima 
jumătate a sec. I, înaintea erei noastre. Inscripţia se 
dovedeşte a fi de un mare interes pentru istoria oraşului 
Histria, destul de puţin cunoscută în această vreme şi 
dincolo de ea, pentru istoria strămoşilor noştri, deoarece 
pomeneşte de evenimente în care au fost amestecați Dacii. 
Ca să vă spun în două cuvinte despre ce este vorba, 
inscripţia continuă ipoteza unei răscoale a sclavilor daci 
din cuprinsul cetăţii, răscoală care a durat timp 
îndelungat, a prilejuit lupte înverşunate, şi a pus, la 
vremea ei, sub semnul întrebării însăşi existenţa cetăţii. 
Conducătorul răscoalei trebuie să fi fost acest Roxa... Atâta 
se vede aici... Roxa... Dar numele e incomplet. 

Despre tulburări politice la Histria în această vreme 
avem cunoştinţe destul de vagi din alte izvoare, confirmate 
în parte de unele descoperiri arheologice care demonstrau 
că în prima jumătate a secolului I î.e.n. O parte din 
clădirile publice sau au fost dărâmate sau incendiate, iar 
zidul de incintă a suferit unele distrugeri. Inscripţia 
descoperită azi vine să confirme aceste indicii, precizând 
că armata histriotă, formată din mercenari şi contingente 
de cetăţeni, condusă de Nostratos, a luptat împotriva 
sclavilor răsculați, şi a salvat cetatea de primejdie. Din 
păcate inscripţia este incompletă şi o parte a datelor pe 
care le cuprindea, probabil de mare interes, sunt 


deocamdată pierdute. În acest loc am degajat întregul 
moloz depus peste ruine şi nu mai sperăm să găsim 
cealaltă jumătate a ei. Există, totuşi, unele indicii, foarte 
incomplete, sau cuvinte izolate înspre marginea spărturii, 
care amintesc despre rolul jucat în această împrejurare de 
regele statului dac şi de forţele militare ale imperiului 
roman. 

Într-o bună zi, poate, alte descoperiri ne vor ajuta să 
aflăm cu mai multă precizie desfăşurarea evenimentelor, 
soarta armatei sclavilor răsculați, rolul pe care l-au avut în 
aceste tulburări dacii şi acest ROXA... Pentru moment 
trebuie să ne mulţumim şi cu ceea ce am aflat. 

Deci atunci, în tabăra pionierilor excursia de la 
Histria a prilejuit comentarii înflăcărate. În special enigma 
inscripţiei descoperite şi povestea sclavului dac răsculat 
împotriva asupritorilor a fost în centrul discuţiilor din 
fiecare seară... 

Ce n-aş fi dat să pot afla adevărul întreg a celor 
petrecute cu secole în urmă. Dar că - într-o zi - vom 
contribui şi noi (Emil, Dinu şi eu) la dezlegarea acestei 
taine a trecutului nici nu-mi trecea prin gând. În după- 
amiezile ploioase le povesteam pionierilor despre viaţa 
extraordinară a sclavului Spartacus. Dar în mintea mea 
apăreau mereu acele litere misterioase ROXA. Să fi avut 
sclavul roman un frate la fel de curajos, pe aceste 
meleaguri, din Dacia ocupată, să fi existat şi aici o răscoală 
condusă de un fiu al poporului, de un viteaz? 

Crâmpeie din viaţa taberei de la Mamaia îmi revin 
clar în minte şi trebuie să mă obişnuiesc cu ideea că 
tânărul care împinge acum viguros motocicleta în ploaie pe 
asfaltul lucios al şoselei este Emil, pionierul slăbuţ şi bălai 
de altă dată, care dispărea cu Dinu, prietenul lui, în 
bucătăria lui Cernega. 

Cum s-a legat în vara aceea prietenia dintre Emil şi 
Dinu şi de ce se căutau unul pe altul, de ce dispăreau 
împreună, n-am înţeles la început. E drept că în primele 
zile nu vedeam decât deosebirile dintre ei; abia pe urmă 
mi-am dat seama că aveau în privire aceeaşi curiozitate şi 


în toată fiinţa lor acelaşi neastâmpăr, aceeaşi participare 
pasionată la ceea ce se întâmpla în jurul lor. 

Vizita la muzeul de istorie din Constanta care 
stârnise 

Între ei nesfârşite discuţii, cărţile mele de arheologie, 
mica mea colecţie de pietre şi monede strânse la 
Cernavodă, pe care le-o arătam în mare taină, ca şi 
descoperirile uneori senzaţionale, în urma săpăturilor ce 
se făceau în Dobrogea şi despre care scriau şi ziarele 
pioniereşti, credeam că i-a făcut să uite de somnul uriaş. 

Dar iată că într-o seară când ne aflam strânşi în jurul 
focului de tabără i-am auzit în apropierea mea şoptind 
numele lui Cernega şi n-a trecut mult că au dispărut de 
lângă mine, apoi i-am văzut apărând de departe într-o pată 
de lumină a focului. M-am luat numaidecât după ei. 
Siluetele lor înalte, subţiri, s-au topit în întuneric. Am mers 
oarecum la întâmplare, dar curând am recunoscut drumul. 
Era undeva, nu departe, căsuţa pescarului. Deseori, după 
lungi plimbări poposeam acolo şi mâncam câte o ciorbă de 
peşte... Deşi bucătăreasa cantinei era nevasta lui Cernega 
şi aici ciorba era făcută tot de mâinile ei iscusite. Totuşi mi 
se părea de fiecare dată că în bucătăria lor, la lumina 
ultimelor opaițe (Dobrogea se pregătea pentru iluminatul 
fastuos al neonului), avea cu totul alt gust. E drept că se 
mai întâmplase să-i găsesc acolo pe Emil şi Dinu dornici să 
asculte poveştile marinăreşti ale lui Cernega şi nu-i 
trădasem. Dar de data asta eram hotărâtă să ies din 
această complicitate. După emoţiile pe care mi le-au dat la 
prânz când am văzut grija instructorului care-i căuta, 
îndrăzneala lor de a pleca de la locul de tabără şi a se 
furişa până aici mi s-a părut că întrece măsura. De 
altminteri şi Cernega, un om tânăr, solid, un roşcovan 
sigur de el, părea acum mai stânjenit. 

— E ultima dată, mă asigură Emil, uitându-se în ochii 
mei cu toată limpezimea privirii lui verzi. 

— Pe cuvântul meu de pionier, întări Dinu, ducându-şi 
instinctiv mâna la nodul cravatei. 


— O să ajungem la timp până nu se termină focul de 
tabără, mă asigură Emil. 

— Am venit pentru un singur minut, trebuia să ştim 
dacă e adevărat, dacă cineva l-a văzut, făcu Dinu, ridicând 
privirea spre Cernega, dacă poate să existe un somn atât 
de mare. 

— Există, spuse Cernega, cu toată convingerea, de 
curând... 

— Adică anul trecut, interveni Dinu, ca să înţeleg mai 
bine. _ 

— În 1952, reluă Cernega, făcându-se mai multe 
foraje pe coasta dintre Palazul Mare şi Ovidiu, s-au 
descoperit la o anumită adâncime adevărate izvoare de 
apă curgătoare. Introducându-se materii colorante, în 
scurt timp s-a constatat că apa Ghiolului se colora. De aici 
s-a tras concluzia că Ghiolul îşi datorează apa unor râuri 
subterane, care îl alimentează. Sunt sigur că prin locurile 
pe unde îşi face loc apa ca să pătrundă în Ghiol trebuie să 
se găsească şi cotlonul în care se adăposteşte şi somnul 
nostru. 

— L-a văzut cineva? am întrebat. 

— Chiar eu, făcu Cernega. Când îmi făceam serviciul 
militar şi eram în post ca santinelă la hangarele de la 
Hidro. A venit lângă mal, a scos capul din apă, a înşfăcat 
într-o clipă o rață. 

— Şi? se repeziră deodată Emil şi Dinu. 

— Am tras cu arma după el, dar somnul s-a lăsat la 
fund ca un submarin. Din toată afacerea asta m-am ales 
doar cu o pedeapsă bună fiindcă am stricat muniţia fără 
mobil legal. 

Despre toate acestea îmi aminteam acum, după 
aproape zece ani, când din pricina panei de motocicletă ne 
îndreptam spre casa aceluiaşi Cernega, pescar roşcovan şi 
voinic cu care în tabăra de pionieri, cei doi băieţandri 
aveau mereu tainice şi îndelungate convorbiri. 

Cernega s-a bucurat grozav când ne-a văzut, fără să 
se mire câtuşi de puţin. 

Bătrânul Sadabalip a picat şi el. Bucuria revederii a 


fost stropită cu câte o ceaşcă de votcă... Le-am explicat că 
eram în drum spre Năvodari unde voiam să vizitez Oraşul 
Nou şi fabrica de superfosfaţi şi îngrăşăminte chimice, 
pentru a scrie un reportaj. 

— Nu-mi închipuiam că am să-l întâlnesc pe Emil. 

— Mi-a promis că va scrie şi despre construcţiile 
noastre, despre metoda cofrajelor glisante. Nu-i aşa? mi se 
adresă Emil. 

Nu mai ştiu cum a alunecat convorbirea de la 
lucrările de construcţie la cele de hidrotehnică (studenţii 
din anul I de la facultatea de hidrotehnică făceau practică 
la Mamaia, şi locuiau în fosta tabără de pionieri) şi nu ştiu 
cum am ajuns la alimentarea ghiolului cu apă, la bogăţia 
lui în peşte şi iar la somnul uriaş. 

— Am vorbit cu Dinu, începu Emil. 

— Vara trecută făcea aici antrenament pe lac, îl 
întrerupse Cernega. 

— Am făcut planul, ca în vara asta. urmă Emil. 

Dar Cernega parcă-i ghicise gândul: 

— Eu cred că somnul are peste 700 de kilograme. 

Sadabalip, suspină ca pe vremuri: 

— Greutatea este bârlogul, să-l găsim. Unde este 
bârlogul? 

Cernega supărat dădu pe gât smucit un păhărel de 
votcă, se ridică brusc de la masă şi, cu spatele la mine, i se 
adresează lui Emil: 

— Dacă vine cineva şi-mi spune la mare fix: „uite aici 
e vagăuna -, fac o plasă mare de gard şi-o scufund colo în 
apă, în aşa fel, că-i astup intrarea. Dihania n-ar mai putea 
intra în cotlon şi noi am prinde-o cu harponul. 

— Dar ghiolul e mare, am îndrăznit să mă amestec. 
Cum poţi să-i găseşti ascunzătoarea? 

— Şi fiindcă nu ştim unde este, înseamnă că nu 
există? mă repezi Cernega. 

În clipa aceea am întâlnit privirea scânteietoare a lui 
Emil. Parcă era tot băieţelul de 11 ani, care fugise de la 
focul de tabără şi la fel ca atunci îmi dezaproba lipsa de 
fantezie. 


— Ce-ar fi să încercăm? îl întrebă Cernega spre 
uluirea mea. 

Acesta privea parcă prin pereţi, dincolo de ei, visător. 

Cernega reluă: 

— Ei, dacă aş avea cine să mă ajute... Demult îşi bate 
joc de toate năvoadele şi rupe toate pripoanele şi nu poate 
fi împuns nici cu cele mai iscusite harpoane. 

Şi, încălzit poate de cele câteva păhărele de votcă, 
începu să-l ridice pe Dinu în slăvi. 

— Ce băiat! Specialist la înotul pe sub apă; şi-a 
procurat toate aparatele. Vara trecută a explorat fundul 
plin de ierburi la Snagov. 

— M-a invitat la el. Am stat o săptămână împreună şi 
ne-am gândit mult la vagăuna somnului uriaş, făcu Emil. 
Ce zici Cernega? Dacă am încerca. şi, ca pe vremuri, se 
uita în ochii lui Cernega. 

Pescarul, după ce a tras câteva păhărele pe gât, ne-a 
încredinţat că el crede cu toată puterea în reuşita 
expediției, dar ne roagă să nu împărtăşim nimănui secretul 
vagăunei, atunci când vom da de ea, iar eu am înţeles cu 
mândrie şi emoție că mă vede şi pe mine făcând parte din 
această teribilă aventură. 

Bătrânul pescar  Abidalipăadabalip, uitând de 
reumatismele lui, dădu fuga să mai aducă o sticlă de votcă 
şi pentru prima dată ciocni şi el cu noi. 

Emil i-a telegrafiat lui Dinu. 

Răspunsul a sosit urgent. 

„De acord. Urmează scrisoare”. 

Scrisoarea nu exalta de bucurie, ci cuprindea clar 
fapte precise: 

„Am la îndemână trei aparate Acva-lung, de un model 
nou (a cărui butelie se umple prin simpla pompare la 
suprafaţă). Pot împrumuta o barcă pneumatică”. 

În aşteptarea lui Dinu, am identificat în duminica 
următoare, împreună cu Cernega şi Emil, toate 
ascunzişurile malului de sud-est. 

Dar sosirea lui Dinu la Constanţa se lăsa aşteptată. 
Ne-a lămurit curând, în urma unui aviz telefonic, că nu 


poate întrerupe antrenamentul la Snagov şi deci expediţia 
organizată în căutarea somnului uriaş din apele lacului 
Siut-Ghiol mai trebuie amânată. 

Am profitat cum nu se poate mai bine de acest răgaz 
şi am vizitat Mamaia. 

Când spun „vizitat - cred că nu e ales prea bine 
cuvântul, deoarece trecând peste aspectul turistic de 
suprafaţă am căutat să dezleg taina cu care, ca la 
atingerea unei baghete magice, litoralul îşi schimbă de la o 
zi la alta înfăţişarea. _ 

Emil era o călăuză ideală. Il însoţise în fiecare an, în 
vacanţă, pe tatăl lui, care lucra acum la Şantierul de 
drumuri de la Constanţa şi Mamaia şi mă putea lămuri în 
toate problemele. Era uimitor numărul mare de prieteni pe 
care îl avea printre studenţii de la hidrotehnică. 

Am aflat, astfel, în primul rând, că pe locul unde 
există acum modernul bulevard care arcuieşte elegant de-a 
lungul lacului Siut-Ghiol, legând Constanţa de Mamaia, 
altă dată nu existau decât nişte smârcuri pline de vegetaţie 
acvatică şi de mocirle nisipoase. 

Munca oamenilor a făcut că într-o singură iarnă să se 
toarne în apă şi în bălți mii de metri cubi de piatră din care 
s-a aşezat patul şoselei de azi. Peste acest pat de piatră, 
cilindrat cu grijă de zeci de compresoare, s-a turnat mai 
târziu covorul lucios al asfaltului. De altfel, condus de tatăl 
lui Emil am cercetat cu multă atenţie „Reiserulinstalat pe 
malul lacului şi care continua să toarne prin şubărul 
montat sub cutia de amestec câte o sută de tone de 
mixtură pe zi. 

Am văzut cum monstrul acesta imens de metal 
înghite într-un vălmăşag de fum, de zgomote şi trepidaţii 
vagonete întregi de piatră spartă, de diferite sorturi, nisip 
de râu şi bitum. 

Totul e numai mişcare tumultuoasă şi vuiet. Toba 
uscătorului înghite într-o cadență aprigă materialul pietros 
ridicat de cupele elevatorului de pe masa de amestec. 
Trecut prin flacăra injectoarelor şi curăţat de ventilatoare 
uriaşe de praf şi de fum, torentul de piatră încinsă este 


ridicat din nou la silozurile de sortare, de unde la comanda 
chibzuită a unui singur om cade în cutia de amestec. 

Am văzut braţele mari, cu gheare de oţel amestecând 
totul. Bitumul fluidizat de temperatura înaltă a cazanelor 
în care s-a topit curgea în răstimpuri regulate peste 
conglomeratul fierbinte amestecat de malaxor. O cupă 
mică, ridicată de un ascensor special, răstoarnă la fiecare 
două minute praf de calcar în cutia de amestec. Piatra 
scrâşneşte, prinsă între ghearele ce se învârtesc cu 
trosnituri surde. Încă un răstimp de câteva clipe şi mâna 
vânjoasă a mecanicului deschidea maneta de zăvorâre a 
cutiei de amestec. Într-un val înecăcios de aburi vineţi 

asfaltul cade bufnind înfundat în bascula camionului 
de sub „Reiser”... În bubuiala cadenţată a motorului 


auzeam de sus de pe balconul metalic de comandă al 
cântarelor: 

— Temperatura 146 grade. E bun! Dă-i drumu”... 

Am mers şi eu cu basculanta până la locul de turnare. 

Am văzut cum cupa din spatele maşinii - un fel de 
lighean mare de fier de 3 tone jumătate - se ridică 
dârdâind cu viteză, răsturnându-şi conţinutul. Am văzut 
cum mâini harnice şi pricepute întind asfaltul proaspăt 
peste macadamul albicios, cum îl controlează cu un şablon 
mare de lemn cât jumătate de şosea şi cum compresorul, 
cu mersul lui de du-te-vino, îi făcea ultima cilindrare. 

Şi am avut neasemuita plăcere să fiu primul om care 
a călcat cu mândrie şi satisfacţie peste asfaltul încă 
unsuros şi fierbinte, pe această bucăţică de şosea care se 
năştea sub ochii mei... şi am început să scriu un reportaj 
sau poate va fi o nuvelă, cu titlul „Şoseaua. 

După tainele „Reiserului -, Emil mi-a arătat pe viu ce 
înseamnă  „hidromecanizare-Am privit cu luare-aminte 
dealurile mici de nisip negricios rămase în urma scurgerii 
apelor împinse cu putere prin tuburi nesfârşite. In locuri 
mai înalte, din coturi de ţeavă ţâşneau jerbe grele de apă 
noroioasă. 

— Ce vedeţi aici, mă lămuri Emil, este nisipul mâlos 


din fundul ghiolului sorbit de „dragarefulantă OIO şi 
împins prin conducte până la locurile de împrăştiere. După 
scurgerea apelor prin canale anume amenajate, nisipul 
este adus la aceeaşi cotă cu ajutorul buldozerelor (nişte 
tractoare mari cu un făraş în faţă). 

Am înţeles că aşa se naşte terasa dintre mare şi 
ghiol. 

— Şi pot să adaug, completă surâzând Emil, că între 
toate clădirile măreţe ce se ridică aici, n-o să existe nici 
urmă de nisip. Basculantele cară permanent un strat de 
pământ vegetal de cea mai bună calitate în care gazonul - 
aşa-zis englezesc - se simte ca la el acasă, la noi în 
Dobrogea. Iar tractoarele aduc din sud copaci vânjoşi cu 
rezerva respectivă de pământ prinsă în coroana 
rădăcinilor. E chestie numai de automacara. În câteva 
minute un arbore nou a apărut la locul dinainte stabilit pe 
planşa inginerilor. Dar în fond, ştiţi, toate astea ţin de 
şantierul „Spaţii Verzi”, şi eu... eu am făcut practică la 
„Drumuri”. 

Am ţinut neapărat să vizitez „draga”. 

De la distanţă nu pare cine ştie ce. O baracă verde, 
dreptunghiulară, care plutea în mijlocul ghiolului. Din 
spatele ei pornea o ţeavă lungă şi groasă arcuită peste 
nişte pontoane metalice. Se numesc „flotori”, mă lămuri 
Emil. Ţeava ajungea până la mal şi se pierdea printre 
grămezile de materiale de tot soiul ale şantierului. 

— Asta e tot? am întrebat. 

Şi atunci am auzit pe marginea ghiolului, chiar în 
dreptul nostru, clipocitul ramelor unei bărci care a tras la 
mal. 

În barcă, în picioare, un tânăr brun, cu şort alb şi 
cizme de cauciuc. O voce prietenoasă şi clară, o mână 
întinsă. 

— Sunt comandantul dragii NZ 12, indicativ OIO 
TEEH, la dispoziţia tovarăşei scriitoare. Am fost anunţat că 
a venit în „documentare”. 

Mâna întinsă voia să mă ajute să păşesc în barca ce 
se legăna uşor peste valurile creţe şi mici ale ghiolului. 


— După cum v-am spus lucrăm la 6.000 de volţi. Asta 
înseamnă înaltă tensiune, deci pericol mare. Mi se arătară 
o „celulă” şi un „tablou de comandă”. Adevărate dulapuri 
metalice, cu hebluri şi comutatoare în care sclipesc limbile 
jucăuşe ale indicatoarelor felurite. 

Electricianul de serviciu ne arată că e bine apărat de 
trăsnetul electricităţii. Are cizme şi mănuşi dielectrice şi 
când lucrează la „tablou” calcă pe un covor special de 
cauciuc. 

In spatele „dragii” sunt montați doi stâlpi metalici din 
care unul se propteşte în fund când celălalt e ridicat şi 
invers, imprimând întregului vas o mişcare de rotire 
parţială când pe dreapta, când pe stânga, în timp ce troliile 
trag cablurile ancorelor prinse de fund, realizând astfel 
înaintarea. 

La draga OIO am mai văzut multe lucruri interesante. 
Am aflat despre „luleauade legătură a conductei cu 
„dragapropriu-zisă, de „oscilații  sfericicare asigură 
împerecherea mobilă a conductelor montate pe trenul de 
flotori... 

Voiam să încep să scriu reportajul, dar, seara când 
rămâneam singură, un fel de turbină centrifugă, îmi 
zvârlea gândurile mai la periferie, şi în centru apăreau 
când figura dacului Roxa... când bârlogul somnului uriaş. 

Dar Emil voia să mă convingă să scriu despre 
cofrajele glisante. 

— Cum un etaj pe zi? 

— E o nouă metodă de a construi. Cu metoda 
cofrajelor glisante se ridică un bloc de zece etaje în zece 
zile. 

Nu-mi venea să cred. 

— Un etaj pe zi? 

Mi-au trebuit mai multe vizite „pe cofraîşi convorbiri 
amănunțite cu tehnicienii de specialitate, ca să realizez 
toată ingeniozitatea acestui procedeu. 

Gândiţi-vă, o formă de lemn cu pereţi dubli, care 
alcătuieşte întreaga împărţire a viitoarei clădiri şi care se 
ridică la zeci de metri înălţime de-a lungul unor tije subţiri 


de oţel (puţin mai groase decât degetul cel mare) trase de 
nişte vinciuri hidraulice care se caţără pe ele ca nişte 
ursuleţi pe pom. 

Constructorului nu-i rămâne decât să toarne în 
această formă, care se ridică la răstimpuri regulate, 
betonul necesar clădirii cu armătura respectivă, uşile, 
ferestrele şi toate cele necesare, iar blocul cel nou-nouţ 
răsare ca în basme de sub cofrajul mişcător, care-i abia 
mai înalt de un metru. 

Intr-o noapte m-am urcat pe scara bobului 
(ascensorul pentru materiale) la etajul al XI-lea (viitorul 
etaj XI al unei clădiri, la care se ridicase abia al III-lea etaj. 
Deasupra, cerul înstelat se mişca parcă odată cu uriaşa 
macara rulantă, care aducea prin văzduh cimentul. 
Luminile oraşului sclipeau şi ele ca o puzderie de stele, 
risipite pe coasta mării, până departe. Trepidaţia 
ascensorului îmi dădea senzaţia că mă aflu într-un 
scrânciob cu o legănare a cărei traiectorie ar fi fost cât 
cerul, pământul şi marea. 

Dar ziua în care trebuia să vină Dinu şi să pornim în 
faimoasa expediţie se apropia şi până atunci trebuia să ne 
grăbim să identificăm ascunzişurile malului de Sud-Est. 

Aproape în fiecare seară discutam aprins toate 
posibilităţile de a descoperi bârlogul somnului uriaş. Am 
analizat pe rând profilurile tuturor malurilor şi am ajuns la 
concluzia că nu sunt şanse de a descoperi ascunzătoarea 
somnului decât în partea de Sud-Est şi anume în dreptul 
capului de calcar care se termină în apele ghiolului, ceva 
mai la sud de insula pe care se pare că a fost surghiunit 
Ovidiu, acum 2000 de ani. Celelalte maluri nu prezentau 
prea mare interes: la est apa mică şi forfota bărcilor de 
sport ale vilegiaturiştilor nu par să atragă spre izolare 
bătrânul şi şiretul peşte; la nord o nesfârşită pădure de 
păpuriş al cărui plaur pluteşte peste fundul noroios, nu 
pare posibil să adăpostească vreo scobitură în care să 
încapă o dihanie lungă, probabil de 45 metri; la vest între 
termocentrala Ovidiu II şi insulă, malul e jos şi apa nu e 
prea adâncă; la sud pe unde Siut-Ghiolul se varsă în apele 


Tăbăcăriei, fundul lacului e uşor vizibil în zilele cu apă 
liniştită şi clară şi s-ar fi văzut urmele vreunei galerii. 
Toate ipotezele duc cam numai la faleza calcaroasă a 
capului din sudul insulei Ovidiu, unde apele sunt mai 
adânci şi adesea colorate într-un alb lăptos, când valurile 
nordului vin să se lovească în pietrele albe ale malului. Şi 
în plus, după spusele lui Cernega, tot aici au apărut şi 
petele roşii când sondorii de la Palazu au aruncat 
„vopsele” în adâncul pământului pe care îl sfredeliseră. 

La sosirea lui Dinu la Constanta, am avut din nou o 
consfătuire. A fost de fată şi Cernega, care părea mai 
neliniştit decât ne obişnuisem să-l ştim. Cu fraze 
trunchiate, greoaie, a încercat să ne arate, că ceea ce 
încercăm să facem nu este deloc uşor, că ghiolul a înghiţit 
câţiva pescari până acum şi că nu ar vrea în ruptul capului 
să ni se întâmple ceva din cauza lui. A mai adăugat că e 
foarte mişcat de faptul că înţelegem să participăm la 
această vânătoare deosebită numai din motive ştiinţifice, 
sportive şi scriitoriceşti. 

Bineînţeles, rezervele şi avertizările lui Cernega nu 
au făcut decât să sporească febrilitatea noastră şi în 
special a lui Emil şi Dinu. 

Din nefericire a mai trebuit să aşteptăm câteva zile 
pentru a fi liberi, întrucât Emil nu putuse obţine concediul 
de odihnă în aceeaşi zi în care Dinu intrase în vacanţă. 

Totuşi nu ne-am irosit timpul zadarnic, făcând în 
fiecare după-amiază, până seara târziu, exerciţii de 
incursiune cu aparatele lui Dinu în lacul Tăbăcăriei, ceva 
mai sus de uzina electrică. Alesesem acest loc fiindcă era 
mai aproape de oraş, lipsit de curiozitate şi care să ne 
sâcâie cu tot felul de întrebări indiscrete şi mai ales fiindcă 
apa era mai caldă. 

Era o duminică însorită. O briză uşoară încreţea 
suprafaţa ghiolului făcând să foşnească păpurişul de lângă 
mal, ca nişte sulițe semeţe de un verde crud. 

Cernega ne-a primit la „şantierul lui. Aşa îi plăcea să- 
şi numească modesta casă ce şi-o construia acum, cu 
ajutorul lui Sadabalip şi a altor doi pescari din echipa lui. 


După o gustare luată în grabă şi o duşcă de vodcă, ne-am 
suit în barcă. Hotărâsem mai dinainte ordinea în care vom 
lucra. Împărţisem malul în şase sectoare. În fiecare zi 
trebuia cercetată porţiunea respectivă pornind de la mal 
spre adânc. Barca urma la suprafaţă drumul înotătorilor 
făcut deasupra fundului. Doi dintre noi se afundau, în timp 
ce al treilea, alături de Cernega, urmărea mişcările celor 
din adânc. În caz de alarmă, consemnul era: ridicarea 
imediată la suprafaţă şi căţărarea în lotcă. De altfel, 
Cernega avea la îndemână două cuțite de măcelărie înfipte 
agresiv în crivace, un topor cu tăişul ascuţit groaznic, o 
cange şi nenumărate frânghii, sfori şi tot soiul de cârlige. 

Am început scufundarea din dreptul golfului deschis 
spre Nord, pe care îl formează în stânga lui promontoriul 
calcaros. Deşi în dreptul malului apa e mică şi tot fundul 
golfului e plin de păpuriş, la o distanţă de circa 15 - 20 
metri de mai se formează un prag abrupt, apa devenind 
dintr-odată foarte adâncă. După scurt timp am renunţat de 
a mai cerceta fundul dintre mal şi prag, dându-ne seama 
că nu putea prezenta niciun interes pentru noi. Astfel 
stând lucrurile s-a economisit un timp apreciabil pentru 
cercetarea acestei falii, care, pe măsură ce avansam către 
vârful promontoriului lua tot mai mult aspectul unui perete 
vertical. Controlul acestui perete, care cobora la o 
adâncime de 10 - 12 metri, era destul de anevoios din 
cauza lipsei de vizibilitate, treapta de sus formând o umbră 
alungită către centrul lacului, în pata de întuneric a căruia 
nu puteai distinge mare lucru. In plus apa era destul de 
rece. Niciunul din noi nu putea sta mai mult de zece 
minute şi simţeam cum ni se pun cârcei la picioare. Din 
cauza lipsei de antrenament simţeam la început o presiune 
puternică în urechi, apoi ne dureau timpanele. Cu toate 
acestea, nimeni nu şovăia, nu se gândea să abandoneze. 
Totuşi în prima zi a trebuit să întrerupem cercetările în 
jurul orei 3 după-amiază. Efortul făcut de toţi trei fusese 
peste puterile noastre. 

În ziua următoare, la recomandarea lui Cernega am 
început lucrul către ora zece dimineaţa. Umbra faliei fiind 


mai redusă, iar apa ceva mai caldă ca în ajun. Continuând 
cu aceeaşi tenacitate am ajuns ca până spre seară să 
facem turul aproape complet al capului calcaros, urmând 
permanent acelaşi perete, în care erau numeroase 
adâncituri şi scobituri, dar niciuna mai mare de 
dimensiunea unui butoi obişnuit. Numeroşi peşti se fereau 
speriaţi la apariţia noastră, sclipindu-şi solzii în mişcările 
ondulate pe care le făceau înotând. 

Dar nici a doua zi nu a fost încununată de succes. 

La consfătuirea care a avut loc seara, Cernega, 
văzându-ne cât eram de plictisiţi şi descurajaţi, ne-a făcut 
o comunicare pe care am socotit-o - în caz că ea 
corespundea realităţii - deosebit de interesantă. Era vorba 
de umbra 

peretelui. Se pare că în numeroase rânduri se 
observase în adâncul apei ceva mai în larg de capul 
calcaros şi mai spre Sud, încă o umbră de acelaşi fel, ceea 
ce arăta că şi acolo există un perete ca cel pe care îl 
cercetasem lângă mal. 

În ziua următoare, deci, încă de la ora şase, eram 
gata. Trebuia să aflăm dacă există sau nu o a doua falie în 
largul capului calcaros. Pentru asta, am hotărât să nu mai 
mergem pe „bâjbâiteca până acum, ci să folosim o metodă 
practică propusă de Cernega şi anume o sondă compusă 
dintr-un bolovan legat la capătul unei frânghii care avea să 
ne arate imediat toate denivelările succesive ale fundului. 

Astfel înarmaţi, am pornit cu barca direct din dreptul 
capului pe o direcţie situată spre Sud-Sud-Est aleasă de 
Cernega după matură chibzuinţă. Dinu ţinea frânghia în 
mână în pupa bărcii, urmărind cum barca în drumul ei spre 
larg târa pe fund bolovanul-sondă. 

După câteva minute, Dinu ne-a semnalat că 
ajunsesem la pragul cercetat de noi în ajun. Bolovanul 
cădea vertical spre fund, trăgând frânghia care-i aluneca 
uşor printre degete. Metoda era deci bună. 

Barca a început să alunece din nou împinsă de vâsle, 
trăgând după ea sonda improvizată. Urmăream toţi cu 


atenţia încordată privind capetele frânghiei din mâinile lui 

Dinu. Deodată, un şir de exclamaţii scurte ne-a făcut 
să tresărim: 

— Aha! Am găsit! Aici €...! 

Într-adevăr, frânghia care târâse oblic în pupa bărcii 
bolovanul de-a lungul fundului, acum dădea direct spre 
fund. După câteva clipe sonda s-a oprit. Emil, mai sprinten 
ca noi, a sărit în apă şi s-a avântat spre fund de-a lungul 
frânghiei. Am sărit pe rând cu toţii, afară de Cernega care 
a rămas să stăpânească lotca, gata să ne tragă sus în caz 
de nevoie. 

La fund, se distingea slab din cauza umbrei, un 
perete întunecos, care se termina în dreapta şi în stânga 
prin două povârnişuri repezi. In faţa peretelui era 
prăbuşită o stâncă. Sonda noastră nimerise între perete şi 
stâncă, într-un fel de şanţ plin de alge şi buruieni acvatice. 
Am înotat cu toţii de-a lungul peretelui până sus la nivelul 
fundului superior, apoi din nou spre stâncă din faţa 
peretelui, când deodată Dinu, care se ţinea ancorat cu o 
mână de frânghia sondei, începu să facă semne arătând cu 
degetul spre fundul şanţului cu alge. Într-adevăr, mascată 
de stâncă din faţa peretelui. În partea de jos a acestuia se 
deschidea o galerie neagră şi amenințătoare, înaltă de 
vreo doi, metri şi lată de trei, săpată boltit în zidul 
calcaros, cu o formă neregulată. In mişcările noastre 
repezi şi înghesuindu-ne în fundul şanţului am desprins 
câteva plante acvatice, a căror tulpini pline cu aer au 
început să plutească şi să se depărteze de noi cu iuţeală, 
înconjurând stâncă. Emil mi-a arătat, urmărind plantele, 
drumul ce-l parcurg. În primul moment nu am înţeles. 
Ceva mai târziu, privindu-l cum rupe câteva alge şi le dă 
drumul în gura galeriei, am înţeles. Un curent subteran, 
venit din galerie, împingea cu repeziciune algele smulse de 
el către stânca de la ieşire şi către centrul ghiolului. 

Descoperisem deci râul subpământean de care 
vorbise 

Cernega şi pe care îl descoperiseră sondorii de la 
Palazu Mare în 1952. 


Când am ieşit la suprafaţă eram vineţi de frig, dar 
plini de o bucurie tinerească şi năvalnică. Munca noastră 
fusese încununată de un prim succes. 

Explorarea galeriei s-a făcut în aceeaşi zi, după ce 
am ţinut sfat mare în lotca lui Cernega. 

În primul rând se impunea să fim foarte atenţi, 
deoarece era posibil ca acest canal subpământean să fie şi 
reşedinţa faimosului somn uriaş pe care îl căutam şi care, 
desigur, nu ar fi fost prea încântat de vizita noastră. În 
plus, din cauza adâncimii şi din cauza stâncii din faţa 
intrării în galerie, lumina era suficient de slabă. Am 
constatat însă că ochiul se adaptează repede şi în bune 
condițiuni cu această lumină verzuie şi difuză, ajutat poate 
şi de reflexul pereţilor de calcar care au o nuanţă bătând 
în alb. 

Spre surprinderea noastră, am constatat că galeria 
avea o lungime destul de mare pe care am socotit-o la 26 - 
27 metri, înfundându-se la această distanţă printr-un 
perete de altă culoare mai închisă format probabil de o 
rocă ce nu putuse fi tocită de apa curgătoare a râului 
subpământean. Dar atunci, pe unde venea apa, al cărui 
curent îl constatasem la intrarea în galerie şi care mergea 
să alimenteze fundul ghiolului? Întrebarea aceasta nu ne-a 
chinuit prea multă vreme, deoarece i-am găsit destul de 
repede dezlegarea. Aproape de fundul galeriei, care de 
fapt semăna mai mult cu o simplă grotă subacvatică atât 
de des întâlnită în toate malurile calcaroase care au venit 
în contact cu apa, plafonul prezenta o deschizătură ovală, 
cu un diametru de aproape doi metri, a cărei culoare 
închisă se detaşa de nuanţa alburie a pereţilor. 

Cum era şi firesc, am ieşit la suprafaţă şi i-am 
explicat lui Cernega cum stau lucrurile. La sfatul lui, am 
hotărât să nu începem investigaţiile în acest puț vertical 
prin care curgea râul subpământean, până nu ne dăm 
seama de dimensiunile lui, prin sondare. Acest lucru nu ne- 
ar fi trecut niciodată prin cap, deoarece nu bănuiam că, 
dacă poţi măsura adâncimea unei ape când eşti la 


suprafaţă, lăsând în adânc o greutate legată de capătul 
unei sfori, poţi face acelaşi lucru, fiind de astă dată la 
fundul apei, făcând operaţia în mod invers, adică legând de 
capătul sforii de măsurat în loc de o greutate care să cadă 
pe verticală în jos, o bucată de plută, care lăsată liberă, 
pleacă pe verticală în sus până la suprafaţa apei. 

Această metodă ingenioasă am aplicat-o şi în cazul 
nostru. Sonda aceasta specială a fost fabricată în mare 
viteză de Cernega şi i-am dat drumul cu atenţie în 
interiorul puţului din fundul grotei. Spre surprinderea 
noastră, pluta s-a ridicat din ce în ce mai sus, trăgând 
după ea aproape toată sfoara din ghemul luat din barcă. 

leşind din nou la suprafaţă ca să analizăm rezultatele 
sondajului nostru de jos în sus, am constatat că lungimea 
totală a sondei cu plută corespundea exact cu lungimea 
sondei cu bolovan, care ne servea în prezent şi de ancoră 
pentru barcă. Cu alte cuvinte, adâncimea apei din puț 
corespundea cu adâncimea apei ghiolului în locul unde ne 
aflam. Gândindu-ne mai mult la acest lucru nu am putut 
ajunge decât la o singură concluzie valabilă şi anume că, 
râul subpământean nu curge în galerie respectiv - într-un 
mod continuu şi lipsit de accidente, ca apa dintr-o ţeavă de 
canalizare, ci probabil curge încet de-a lungul unui sistem 
de galerii în care există şi aer, dând astfel posibilitatea ca 
la ieşire să se aplice sistemul binecunoscut din fizică al 
vaselor comunicante. lată de ce nivelul apei din puț 
corespundea exact cu nivelul apei ghiolului. 

Rămânea acum de constatat dacă ipoteza noastră era 
justă şi dacă într-adevăr deasupra puţului se afla o nouă 
grotă în care să se verse debitul normal al râului subteran 
care curgea prin pământ la o adâncime egală cu suprafaţa 
ghiolului. 

La acest nou şir de cercetări am pornit însă în 
dimineaţa următoare. 

Trebuie să recunosc că descoperirile noastre din ziua 
precedentă ne cam uluise. Nu eram niciunul din noi, 
obişnuiţi cu asemenea întâmplări extraordinare şi trăiam 
acum - deşi foarte calmi în aparenţă - într-o surexcitare 


nervoasă deosebită. Inutil să spun că deşi eram toţi foarte 
obosiţi, nu am putut adormi toată noaptea decât foarte 
târziu în bucătăria lui Cernega. Lucru curios, chiar gazda 
şi călăuza noastră, care avea treabă cu ridicarea casei şi 
care ne atrăsese de fapt în această aventură pentru a-l 
ajuta să vâneze somnul uriaş, uitase cu totul de existenţa 
acestuia şi se frământa ca şi noi să afle taina acestui râu 
subteran, care de fapt era un lucru bănuit de toată lumea 
şi încă de multă vreme. 

Cred că tocmai acestei surexcitări nervoase de care 
am pomenit mai sus i s-a datorat şi curajul pe care l-am 
avut de a pătrunde atât de adânc pe sub apă, în 
măruntaiele pământului şi de a ne avânta în sus, înotând 
aproape în întuneric prin puţul vertical din fundul grotei. 

A doua zi, măsurând mai atent distanţa de la cea dea 
doua falie a fundului, unde descoperisem intrarea grotei şi 
până la mal, am constatat că aceasta este puţin mai scurtă 
decât lungimea grotei de sub apă, ceea ce arată că puţul 
din fundul ei vine exact sub promontoriul calcaros care 
pătrunde în apele ghiolului şi ale cărui stânci prăbuşite 
către capul lui au împiedicat apele râului ce-i curg prin 
interior, să se verse în lac în acel loc. 

Ridicarea noastră în interiorul tunelului s-a făcut nu 
fără emoţii. Totuşi, îmbărbătându-ne fiecare prin prezenţa 
celorlalţi doi, am început să înotăm încet în sus. Cu toate 
că adâncimea, sau mai bine-zis înălţimea acestui puț ne 
era cunoscută în urma sondajului nostru din ajun şi care 
era sensibil aceeaşi cu distanţa de la suprafaţa ghiolului şi 
până la intrarea în grotă, totuşi ni s-a părut o veşnicie 
până am ajuns cu bine la capătul ei, deşi afundarea 
noastră în ghiol, la aceeaşi adâncime, ni se părea o 
chestiune de câteva clipe. 

Cu toate că ne aşteptam ca ajunşi sus să dăm de aer, 
faptul că la un moment dat am simţit că am scos capul 
afară din apă, deşi în jurul nostru continua să fie aproape 
întuneric, ne-a umplut de o emoție copilărească, ce ne-a 
tăiat respiraţia pentru câteva secunde. 

In sfârşit, când ne-am mai liniştit puţin, am început 


să distingem ce era în jurul nostru. Deasupra capului, 
putând să-l ajungi cu mâna, se ghicea plafonul acestei noi 
peşteri, în care apa clipocea încet, lovindu-se de câţiva 
bolovani, rotunjiţi, înainte de a se scurge prin gura puţului 
spre fundul ghiolului. Înotând încet în susul curentului, 
care de altfel era foarte slab, am ajuns repede, cu labele ce 
ne erau fixate pe picioare, pe prundişul fundului. Ne-am 
scos măştile. Aerul era bun de respirat. Am înaintat aşa, 
ţinându-ne de mână şi cu apa până la piept. Apoi ne-am 
oprit cuprinşi de o panică subită, de frică să nu mai găsim 
gaura puţului prin care să ne întoarcem. Ne-am liniştit însă 
repede. Apa curgând la vale, nu aveai decât să te laşi dus 
de curent până în locul în care plafonul cobora într-o pantă 
oblică şi unde deschizătura puţului sugea apa într-un 
vârtej abia perceptibil. 

In momentul acela ne-am dat seama de ce ni s-a 
părut atât de lung şi obositor înotul când ne-am ridicat la 
suprafaţă prin interiorul puţului. În afară de emoția şi 
teama de necunoscut, am avut de înfruntat şi curentul apei 
care curgând în sens invers ne opunea o rezistenţă sporită 
la înaintare. 

Totodată, am constatat că prin ochiul de apă prin 
care pătrunsesem în această peşteră superioară, se 
strecura un fel de lumină difuză, destul de greu 
perceptibilă, este adevărat, dar totuşi ceva care în 
întunecimea înconjurătoare reprezenta pentru noi legătura 
cu exteriorul, cu aerul adevărat şi cu lumina soarelui. 

După ce ne-am revenit, am încercat să explorăm pe 
bâjbâite peştera nou descoperită. Plafonul, de unde la 
început puteai să-l atingi cu mâna, se ridica mai sus, 
scăpând investigaţiilor noastre totale. Apa, după ce curgea 
pe lângă nişte bolovani căzuţi probabil din plafon devenea 
din nou adâncă şi foarte lină, curentul ne mai simțindu-se 
aproape deloc. Datorită acestui fapt, a trebuit să renunţăm 
de a merge mai departe. De altfel ar fi fost o nebunie să te 
avânţi în întuneric, având mari riscuri, de data aceasta, de 
a nu mai găsi ieşirea. Ceva mai mult, nu ajunsesem nici 
măcar să avem ideea dimensiunilor aproximative ale 


locului în care ne aflam, deşi ecoul înfundat al vorbelor 
noastre nu părea să arate că am fi într-o încăpere prea 
mare. 

Am ţinut deci din nou sfat, aşezaţi pe stâncile ieşite 
din apă şi am hotărât ieşirea la suprafaţă şi revenirea a 
doua zi după ce vom fi procurat mijloace de iluminat, 
susceptibile de a suporta în bune condițiuni transportul pe 
sub apă. De asemeni s-a mai hotărât păstrarea celui mai 
deplin secret asupra descoperirilor noastre. În afară - 
bineînţeles - de prietenul nostru Cernega, care îşi 
manifesta o nervozitate abia reţinută, necazul de a nu 
putea fi alături de noi datorită faptului că niciuna din 
măştile cu care plonjam în adânc nu-i venea, fiind înzestrat 
de la natură cu un cap ale cărui dimensiuni erau cu mult 
peste normal. 

Pentru procurarea luminii ne-am oprit la o formulă 
din cele mai simple. Emil s-a repezit cu motocicleta la Baza 
de Utilaj care deservea şantierul la care lucra şi a 
confecţionat o cutie ermetică dintr-o ţeavă de fier de 3 țoli, 
lungă de 70 de centimetri. La un cap s-a sudat un fund de 
tablă groasă, iar la celălalt s-a înghiventat un capac cu un 
filet interior confecţionat la strung. La proba făcută într-o 
cadă, s-a dovedit că apa nu pătrunde în tub, dacă i s-a 
strâns în mod convenabil capacul. 

În tub am introdus două lanterne Focus de vânătoare, 
precum şi trei baterii cilindrice de rezervă. Astfel, 
pregătiţi, am pornit din nou la treabă. 

A doua zi vremea era înnorată şi un vânt destul de 
rece bătea dinspre mare. Ghiolul avea valuri scurte care se 
izbeau de etrava bărcii producând nişte plescăituri brutale. 
Cernega se resemnase să ne aştepte sus. În ceea ce ne 
priveşte, este inutil de a mai arăta emoția şi nerăbdarea cu 
care aşteptam să pătrundem - de astă dată cu lumină - în 
peştera de sus. 

Dispozitivul nostru pentru transportul pe sub apă al 
lanternei de vânătoare s-a dovedit a fi foarte bun. Însăşi 
greutatea tubului de ţeavă dispărea în apă datorită 
principiului bătrânului Arhimede, iar tendinţa lui de plutire 


era în mare parte anihilată din cauza greutăţii 
conţinutului. Datorită acestui fapt, transportul lui, atât 
prin galeria de jos cât şi prin puț, s-a făcut fără nicio 
greutate. 

Ajunşi sus, Dinu a deşurubat capacul cu mişcări 
febrile şi, scoțând prima lanternă, a dat drumul primului 
fascicol de lumină. 

Priveliştea pe care am avut-o nu a fost din cele mai 
încântătoare. Plafonul destul de jos deasupra apei se ridica 
până la maximum doi metri şi avea un aspect neregulat ca 
o hrubă părăsită. Toată peştera nu era mai largă de zece 
metri. Pe pereţi se vedeau distinct mai multe urme care 
indicau niveluri succesive ale apei, fapt care nea dus la 
constatarea că nivelul actual este cel mai scăzut. Analizând 
acest lucru, am ajuns la concluzia că pe întregul traseu al 
galeriilor pe unde curge apa se va putea circula, existând 
un strat de aer între nivelul actual scăzut al apei şi nivelul 
maxim arătat de dunga de pe pereţi. Diferenţa dintre cele 
două nivele era de circa 60 de centimetri, fapt ce ar fi 
putut permite o plutire a bărcii de cauciuc adusă de Dinu 
de la Bucureşti. 

Continuând cercetarea, cu amândouă lanternele, în 
direcţia opusă puţului prin care venisem, am constatat că 
plafonul se lăsa din nou până a putea să-l atingi cu mâna, 
acel loc corespunzând cu un prag de piatră în apă, după 
care apa devenea din nou adâncă. Plafonul era foarte 
neregulat, cu găuri şi denivelări şi nu i se putea aprecia 
din locul nostru înălţimea exactă. În acelaşi timp, această 
nouă grotă era cu mult mai largă decât prima. În fund, se 
găseau mai multe guri negre. Era imposibil de văzut dacă 
apa râului curgea prin toate aceste galerii, sau numai 
printr-una singură. 

Aspectul era în general sinistru şi nu avea nimic din 
strălucirea altor peşteri înzestrate cu stalactite şi 
stalagmite. Aveai mai curând impresia că te afli într-o 
pivniţă uriaşă inundată de o apă tăcută şi neagră. De 
asemeni, nicio vietate nu părea să populeze această apă pe 
care nu plutea nimic, care să-ţi dea impresia că e în 


mişcare. 

Cred că au trecut mai bine de două ore cât am 
studiat cu lanternele pereţii albicioşi ai peşterii, stând în 
apă până la brâu, şi cu masca aparatului de respirat 
agăţată de piept. 

La un moment dat, ne-a cuprins un fel de nelinişte şi 
ne-am dat seama în curând care era cauza: ne era frig. Apa 
râului subpământean era desigur mai rece decât apa 
încălzită de soare a ghiolului şi începusem cu toţii să 
tremurăm de frig. 

Am început să ne deplasăm către ieşire, când 
lanterna lui Emil, plimbându-şi cercurile de lumină în 
fundul din stânga al grotei de după prag, a luminat un fel 
de balcon săpat în peretele de calcar, la câteva palme 
deasupra nivelului actual al apei. În câteva clipe am fost 
acolo. Era o scobitură în mal, de dimensiunile unei odăiţe, 
la care apa nu ajungea, probabil, decât atunci când era la 
nivelul superior. Locul ni s-a părut foarte simpatic şi am 
hotărât să facem din el „bazade plecare a expedițiilor 
noastre viitoare. Cunoscând acum destul de bine locurile, 
ne era uşor să ajungem acolo chiar şi fără lumină. Era 
suficient ca de la ieşirea din puț să mergi cu picioarele pe 
fund împotriva curentului până la pragul ce despărţea cele 
două grote, iar odată ajuns în adânc, să înoţi într-un arc de 
cerc de-a lungul peretelui ce-l pipăiai în treacăt cu mâna 
stângă, până ce ajungeai la balconul săpat în perete. 
Acesta era uşor de recunoscut după stâncă lucioasă care 
forma în acelaşi timp pardoseala şi „cheiul” către apa din 
peşteră. 

După o scurtă deliberare, am hotărât să lăsăm 
ambele lanterne înşurubate în ţeava lor protectoare, la 
noua noastră „bazăde unde trebuiau să pornească 
expedițiile noastre viitoare. 

În cursul discuţiilor ce am avut după această primă 
fază a descoperirilor noastre, am ajuns la concluzia că 
eram la un punct mort. Cu mijloacele noastre actuale, nu 
am fi putut înainta mai adânc prin labirintul de galerii şi 
canale care duceau către izvorul acestui misterios râu 


subteran. După teoria lui Cernega, era vorba de un mic 
braţ al Dunării, care, în loc să coboare către Nord, odată 
cu apele bătrânului fluviu, o lua de-a curmezişul Dobrogei 
prin cine ştie ce crăpătură a pământului, aşezată, probabil, 
de-a lungul văii Karasu. 

Dacă această ipoteză ar fi fost adevărată, ar fi 
însemnat că proiectata noastră călătorie să dureze mai 
multe zile, cunoscând că distanţa dintre Siut-Ghiol şi 
Dunăre este de circa 65 kilometri, fără să mai ţinem seama 
de eventualele 

meandre pe care ar fi putut să le aibă reţeaua acestei 
galerii necunoscute. 

Privind astfel faptele, a trebuit deci să ajungem la 
constatarea că aveam nevoie, în afară de barca 
pneumatică ce ne sta la dispoziţie şi de o mulţime de alte 
obiecte, ca îmbrăcăminte, unelte, diferite frânghii şi mai 
ales hrană, singurul lucru de care ne puteam lipsi fiind apa 
de băut, deoarece râul pe care ne propuneam să-l 
descoperim până la capăt, avea o apă limpede şi gustoasă. 

Problema cea mai delicată era transportul acestor 
obiecte de la barca ancorată deasupra intrării în galeria 
din ghiol şi până la ieşirea din put în grota superioară nr. 1 
şi depunerea lor pe malul uscat al „bazei noastre din grota 
superioară nr. 2. 

După o matură chibzuinţă şi numeroase discuţii, s-a 
căzut de acord să folosim patru bidoane din tablă în care 
se păstrează de obicei vopseaua şi care se pot închide 
ermetic confecţionând o garnitură de cauciuc în jurul 
capacelor lor rotunde, care se închid prin presiune. 

Dacă la experienţele de etanşeitate făcute cu aceste 
bidoane s-a ajuns la concluzia nemulţumitoare, tot atunci 
ne-am dat seama că întregul material ce aveam de 
transportat şi care nu suportă contactul cu apa, nu va 
putea încăpea numai în patru bidoane şi s-a trecut întâi la 
cinci, apoi la şase bucăţi. Astfel stând lucrurile, în afară de 
barcă şi de celelalte unelte ca lopată, târnăcop şi şpiţuri 
metalice confecţionate din fier-beton, fiecare din noi avea 


în grijă şi două bidoane mari a căror dimensiune şi 
flotabilitate nu le făceau uşor de manevrat. 

De asemeni, a fost nevoie să facem o provizie 
corespunzătoare de baterii pentru cele două lanterne, 
baterii ce trebuiau ferite cu cea mai mare grijă de 
umezeală, ca să nu se descarce. 

Toate aceste preparative ne-au luat un timp preţios. 
Abia după trei zile am fost gata, după ce am revizuit de 
mai multe ori şi lista obiectelor introduse în bidoane. În 
afară de cutiile de conserve şi de biscuiţi am luat fiecare 
câte un trening şi un pulover, ciorapi groşi, două sticle cu 
rom, ţigări şi o brichetă. Cel mai greu de transportat până 
la baza noastră a fost barca pneumatică adusă de Dinu. 
Deşi dezumflată şi strânsă pachet, ea avea permanent 
tendinţa să plutească şi a fost o adevărată caznă până ce 
am reuşit s-o ţinem la fund, trăgând-o cu o frânghie. 

Odată ajunsă cu bine „sus” am umflat-o numaidecât 
cu pompa auxiliară ce o aveam pentru acest scop, lăsând-o 
să plutească singură chiar peste vârtejul de apă ce se 
forma deasupra puţului. In felul acesta era foarte comod 
pentru noi să transportăm bidoanele, deoarece cum ieşeai 
din puț pe lângă barcă, îţi aruncai povara în interiorul ei şi 
puteai să te laşi imediat să cobori spre fund, fără a mai fi 
nevoie de fiecare dată să tragi după tine prin apă 
greutatea pe care o remorcai tocmai de la suprafaţa 
ghiolului. 

Cu toate acestea, transportul tuturor bagajelor, 
inclusiv barca pneumatică şi ramele, de la mal şi până la 
„baza noastră ne-a luat aproape o zi. 

In sfârşit, a sosit şi ziua mult aşteptată. 

Deşi Cernega era plecat pentru câteva zile la 
Jurilovca să-şi aducă cercevelele pentru casă, nu am mai 
avut răbdare să aşteptăm întoarcerea lui. Cum cunoşteam 
locurile la precizie şi cum totul era cărat „înăuntruam 
plecat înot de la mal, dispensându-ne de barcă. Era o zi 
splendidă de vară şi, privind o ultimă dată cerul albastru şi 
razele orbitoare ale soarelui ce se răsfrângeau în oglinda 
liniştită a lacului, cred că niciunul din noi nu a avut 


presimţirea că multă vreme nu va mai avea prilejul să 
contemple această încântătoare privelişte. 

Ajunşi la „bazăam făcut toate preparativele de 
plecare, îmbarcându-ne cât mai curând posibil în barca 
pneumatică. Din cauza lipsei de spaţiu, am fost nevoiţi să 
renunţăm la două bidoane pe care le-am lăsat pe mal, 
socotind că navigând la aer, chiar dacă ne vom uda 
îmbrăcămintea, va avea posibilitatea să se usuce. 

Locul fiecăruia era dinainte stabilit: Dinu în prova 
bărcii lumina calea şi hotăra locul pe unde aveam de 
trecut; Emil, la mijloc, trăgea la ramă având la îndemână 
frânghiile şi o mică ancoră pentru imobilizarea bărcii în 
caz de nevoie, iar eu, la pupă, cu a doua ramă, având în 
grijă cea de a doua lanternă pentru a o aprinde imediat la 
caz că prima, mânuită de Dinu, s-ar fi întâmplat - dintr-un 
motiv sau altul - să se stingă. 

Un lucru foarte însemnat îl constituia pentru noi 
păstrarea bateriilor electrice de rezervă. Le introdusesem 
pe toate, înfăşurate în hârtie poleită cu staniol, în tubul 
ermetic cu care transportasem la „bazălanternele. Şi tubul 
era în siguranţă la picioarele mele. 

Călătoria noastră a început în jurul orei 9 dimineaţa, 
în ziua de duminică 12 iulie, exact la o săptămână după ce 
făcusem prima noastră descoperire în această palpitantă 
aventură. 

Prima hotărâre pe care a trebuit să o luăm în 
navigația noastră subpământeană a fost aceea de a alege 
pe ce galerie urmează să ne angajăm ca să părăsim cea de 
a doua peşteră superioară. La sugestia lui Dinu, pe care îl 
socoteam ca un fel de comandant al expediției noastre, 
ştiind mai multă carte decât noi în multe domenii, am ales 
canalul din stânga pe care am avut impresia că vine un 
debit mai însemnat de apă. Trebuie să adaug, de altfel, că 
aveam cu noi şi o busolă şi la fiecare încrucişare de canale, 
direcţia ce urma să fie luată de noi se trecea cu precizie 
într-un carneţel, unde, căutam în acelaşi timp să însemnăm 
şi un profil rudimentar al plafonului. 

Călătoria în sine nu era lipsită de neprevăzut, 


deoarece decorul, deşi în general acelaşi, se schimba câte 
puţin la tot pasul. Aici treceam printr-un canal îngust de 
câţiva metri şi cu plafonul atât de jos încât era nevoie să 
ne aplecăm capetele ca să nu ne lovim de el, aici intram 
într-o încăpere largă, cu apa ca oglinda şi cu partea de sus 
înaltă până la 8 - 10 metri deasupra noastră. Mai în toate 
cazurile, în aceste mici lacuri subpământene se întruneau 
mai multe galerii venind toate din aceeaşi direcţie, adică 
Vest-Sud-Vest, întocmai cu direcţia de principiu în care 
avansasem şi noi. Cu alte cuvinte ne îndreptam pe sub 
pământ, pe firul acestui râu necunoscut, de la litoralul 
Mării Negre, către malurile Dunării. 

Pe unul din aceste lacuri, unde am poposit pentru a 
lua masa de prânz şi unde un conglomerat enorm de stânci 
diferite forma un fel de insulă ce părea căzută proaspăt 
dintr-o gaură înfricoşătoare, care aici era foarte ridicată, 
am vorbit prima oară de sfârşitul probabil al călătoriei 
noastre de necrezut. 

— Bănuiesc, a spus Dinu, că Cernega are dreptate şi 
că râul acesta subteran pe care plutim în momentul de faţă 
nu este decât un mic braţ al Dunării, care, prin nu ştiu ce 
capriciu al naturii, sau mai bine-zis al componenţei 
geologice a solului, a găsit cu cale că e mai comod să-şi 
sfredelească singur drumul de-a dreptul prin malul acesta 
calcaros, decât să ocolească pe la Brăila, Galaţi şi prin 
Deltă ca să se verse în mare tocmai sus la Sulina sau la Sf. 
Gheorghe. Însuşi drumul pe care îl străbăteam de câteva 
ceasuri, de la Est la Vest, pare să dea dreptate acestei 
ipoteze. 

— Rămâne numai de văzut, a adăugat Emil, care în 
mod obişnuit nu este prea vorbăreţ, cum de ajunge apa din 
Dunăre prin cotloanele astea bune pentru înecat şobolanii. 

— Nu văd decât două posibilităţi, am declarat eu 
intrând la rândul meu în conversaţie, sau există o spărtură 
în malul Dunării, necunoscută până astăzi, pe unde o parte 
din apă o coteşte spre mare, sau există mai multe pârâiaşe 
de infiltraţii care se formează sub fundul marelui fluviu şi 
care vin să se unească într-un lac mai mare de acumulare, 


din care ia naştere râul acesta subteran. 

— Prima ipoteză, mai completă Dinu, ar fi minunată 
pentru noi, deoarece ne-ar da prilejul unei călătorii unice 
şi fără mari greutăţi. Vă daţi seama ce vâlvă ar produce în 
lumea geologilor descoperirea noastră? 

— Poate şi în lumea arheologilor, am şoptit. 

— Cea de a doua ipoteză, şi care din păcate, pare cea 
mai verosimilă, ne va face să ne întoarcem la un moment 
dat, în clipa în care, dintr-un motiv sau altul, nu vom mai 
putea avansa. 

— În orice caz, subliniază Emil, întoarcerea va fi 
simţitor mai uşoară, decât ducerea. În primul rând 
cunoaştem drumul şi în al doilea nu va mai fi nevoie decât 
să ne lăsăm duşi de curentul apei care ne va duce până la 
„baza” noastră de plecare. 

Cred că discuţia s-ar fi prelungit mai multă vreme 
dacă Dinu nu ar fi dat semnalul de plecare. Trebuia să ne 
urmăm cu stricteţe programul şi să urcăm în susul apei 
minimum zece ore pe zi, deoarece bateriile lanternelor 
noastre stând permanent într-un mediu atât de umed tot s- 
ar fi descărcat în scurt timp, deşi lumina ar fi fost stinsă în 
timpul orelor destinate pentru odihnă. 

Călătoria a continuat în tăcere, urmând cu atenţie 
cercurile de lumină ale lanternei lui Dinu care împroşca o 
lumină lăptoasă pe pereţii dinaintea noastră. 

Ici şi colo, în afară de dungile paralele care marcau 
nivelurile succesive ale apei, apăreau, fie în pereţii laterali, 
fie în bolțile de deasupra noastră, tot felul de bolovani şi 
stânci, rotunjite şi lustruite de frecuşul apelor şi care, 
atârnând pe jumătate afară din alveola de pământ calcaros 
în care erau înfipte, păreau că stau gata să cadă în fiecare 
clipă. 

Prima zi a călătoriei noastre de navigaţie 
subpământeană s-a scurs fără niciun incident. 

La ora stabilită, am ancorat barca într-un loc 
intermediar, al cincilea sau al şaselea întâlnit de la plecare, 
în care dădeau mai multe canale. Ne-a atras în mod special 
atenţia o galerie mai mare ce pornea îndreptată exact spre 


Nord şi care ne-a pus în încurcătură neştiind ce cale vom 
urma după odihna noastră: înainte spre Vest, spre Dunăre, 
sau la Nord pe canalul ce ni se ivise acum în cale? 

De comun acord, a rămas stabilit ca direcţia de 
urmat să o hotărâm „mâine dimineaţă”. 

Până atunci o masă bună, deşi era compusă numai 
din conserve reci, a fost foarte binevenită. 

Ne pătrunsese însă frigul şi umezeala, deşi eram 
destul de bine îmbrăcaţi. După sfatul lui Dinu, o aspirină şi 
o duşcă zdravănă de rom ne-a mai înzdrăvenit puţin. Nu 
mai vorbesc că aveam febră musculară la mâini din cauza 
ramelor şi amorţeli şi cârcei puternici în picioare din cauza 
poziţiei nemişcate din barcă. 

La câteva clipe după ce Dinu a stins lanterna, toţi trei 
am adormit profund. 

Nu pot să-mi dau seama cât timp am fost cufundaţi în 
negura somnului, dar îmi amintesc că am înregistrat ca 
prin vis un zgomot ciudat produs ca de răsturnarea unei 
mari cantităţi de pietriş într-o apă. Deşi eram încă cu 
simţurile toropite de oboseală, am simţit cum barca 
noastră începe să salte pe nişte valuri scurte şi am auzit 
distinct clipoceala lor brutală, parcă izbeau înfundat aşa 
cum se întâmplase cu câteva zile în urmă, afară, pe ghiol, 
cu lotca lui Cernega când începuse să bată vântul dinspre 
Nord. 

Deodată am auzit vocea lui Emil sugrumată de 
emoție strigând: 

— Aprindeţi lanterna! Nu simţiţi că barca e trasă de 
curent? 

— Se prăbuşeşte galeria! se desluşi vocea gravă a lui 
Dinu. 

Când am reuşit să aprindem lanterna, am constatat 
că barca noastră nu mai era în mijlocul locului unde o 
lăsasem. Atrasă de o forţă nevăzută, eram duşi de un 
curent de apă galbenă, în sus, pe canalul îndreptat spre 
Nord. Zgomotul auzit de mine prin somn se produsese cu 
adevărat. Un banc întreg de pietriş se prăbuşise din boltă, 
barând drumul spre lacul interior care nu se mai vedea. De 


sus cernea cu nisip jilav într-o ploaie care ne orbea. 

Nu am avut încă timpul să schimbăm vreo vorbă sau 
să căutăm a lua vreo măsură, când un uruit prelung şi o 
nouă prăbuşire de pietriş ne-a răsturnat în fundul bărcii. În 
acelaşi timp am auzit îngroziţi un zgomot asurzitor de 
cataractă şi am simţit că ne prăbuşim în gol, într-o 
avalanşă de apă amestecată cu pietroaie şi nisip. 

Nu ştiu cât a durat cu adevărat prăbuşirea noastră, 
dar pentru fiecare din noi, ea măsura parcă veşnicia. 
Rostogoliţi, izbiţi, sufocaţi pe jumătate de apa şi pietrişul 
al cărui puhoi se revărsase în gol odată cu noi, am căzut 
aşa de-a lungul unui topogan înfricoşător care nu se mai 
termina, vreme îndelungată. 

Senzaţia era năprasnică şi întunericul total care ne 
înconjura invadând parcă orbitele noastre, ne făcea să 
simţim gheara încleştată a morţii în jurul gâtlejului în care 
răsuflarea se oprise. 

Deodată, am simţit o izbitură puternică în creştetul 
capului. O durere ascuţită, în acelaşi timp o toropeală 
ameţitoare m-a cuprins şi într-o frântură de clipă mi-am 
pierdut cunoştinţa. 

Mi-am revenit târziu. Simţeam capul dureros şi 
fierbinte. Pipăind prin întuneric în jurul meu, fără să mă 
pot încă scula de jos, am dat peste un bloc colţuros de 
stâncă. Probabil piatra de care m-am izbit cu capul şi care 
m-a oprit în cădere. La primele încercări de a mă ridica am 
simţit un furnicar de durere prin tot corpul. M-am gândit 
cu spaimă la o fractură şi am început prin a-mi pipăi 
picioarele, apoi mâna, coastele mi-am dat seama că în 
afară de mici lovituri fără însemnătate, întregul meu 
sistem osos era în bună stare şi putea funcţiona normal. 
Capul nu părea însă bine aşezat pe umeri. Simţeam 
sângele coagulat pe frunte, de-a lungul tâmplelor şi pe gât 
- dar în situaţia tragică în care mă aflam, mi se păru că 
aveam nevoie mai mult de picioare şi de mâini sănătoase 
decât de cap, şi acest lucru mă consola în oarecare 
măsură. 

Incepusem să mă gândesc la soarta prietenilor mei, 


când tocmai mi se păru că aud venind de undeva de 
departe un sunet înfundat şi prelung. Am ascultat din nou, 
cu inima bătând mai tare de emoție. Zgomotul s-a repetat. 
Am auzit distinct o chemare ca aceea pe care o fac turiştii 
în munţi şi apoi mi s-a părut că disting numele meu. 

Această chemare în bezna groaznică în care eram 
cufundat mi-a dat parcă puteri noi. Am căutat să ocolesc 
stânca în care mă oprisem într-un mod atât de puţin 
confortabil, când deodată am simţit că-mi fug picioarele 
într-un amestec de pietriş şi nisip care se rostogolea cu 
zgomot odată cu mine. Am perceput atunci - căci verbul a 
vedea este cu totul impropriu pentru o asemenea ocazie - 
că mă aflam pe o pantă extrem de înclinată formată din 
dărâmăturile galeriei prin care navigasem mai înainte. 

Avalanşa de pietriş dezlănţuită fără să vreau de 
picioarele mele cobora odată cu mine producând acel 
foşnet caracteristic care era repetat de un ecou înfundat şi 
sinistru. 

Ceva ciudat, deşi aş fi vrut să-i strig în ajutor pe 
tovarăşii mei ale căror chemări le auzisem distinct de două 
ori, mă simţeam incapabilă de a articula vreun sunet. 
Toată atenţia mea se concentrase la această alunecare ce 
mă purta la vale împreună cu o cantitate de pietriş ce se 
deplasase odată cu mine. 

În sfârşit am auzit şi cel de al treilea apel. Era chiar 
numele meu dublat şi deformat de ecou. Dar bucuria fu şi 
mai intensă când zării la picioarele mele, undeva departe, 
luminiţa lanternei noastre dragi, ca un mic licurici salvator 
într-o mare de întuneric. 

Cu toate forţele pe care mi le dăduse descoperirea 
prietenilor mei buni, care scăpaseră şi care mă căutau, mi- 
a trebuit mult timp ca să pot cobori până la ei. 

Pe măsură ce mă apropiam, le strigam din răsputeri 
că vin la ei şi că sunt teafără. 

Când am ajuns jos, mi-au strâns mâinile cu căldură, 
deşi - trebuie să mărturisesc - niciunul din noi nu avea mai 
înainte un caracter prea sentimental. 

Cel ce ne-a adus la realitate a fost, bineînţeles, Dinu. 


Cu autoritatea lui obişnuită a hotărât ce aveam de făcut. 

În primul rând, a spus el, trebuie să ne controlăm 
dacă nu am suferit prea mari „avarii” fizice în faimoasa 
noastră prăbuşire, în caz afirmativ să căutăm să ne 
pansăm cu ce vom putea. La acest capitol trebuie să 
recunosc că rana capului meu a stârnit îngrijorări, emoţii. 
Emil propuse să-şi rupă cămaşa pentru a-mi confecţiona un 
fel de pansament. Am refuzat, socotind că o cămaşă poate 
fi mult mai utilă pentru a ne apăra de frig şi umezeală 
decât pansamentul unei răni care oricum urma, de nevoie, 
să se vindece singură. 

În al doilea rând, ne-am cercetat starea 
îmbrăcăminţii şi am descoperit cu oarecare mulţumire că 
eram mai mult uzi şi murdari decât zdrenţăroşi, 
treningurile noastre suportând destul de bine încercările 
prin care am trecut. 

Cea de a treia sarcină pe care ne-a trasat-o Dinu a 
fost recuperarea a tot ce a mai scăpat din bagajele 
noastre. Acest lucru - a subliniat el - trebuie să-l facem cât 
mai curând, deoarece nu putem şti cât timp mai avem 
lumină. 

Şi atunci, cu toată oboseala, cu toate durerile 
noastre, ne-am apucat să căutăm la poalele râpei de 
prundiş peste care venisem de-a rostogolul, ceea ce se mai 
putea găsi din fostele noastre bagaje. 

Primul lucru descoperit a fost barca. Deşi spartă şi 
strivită, era totuşi reparabilă cu peticele reci şi tubul de 
soluţie din buzunarul ce-l avea în interiorul ei. Pompa de 
umflat scăpase şi ea. Am găsit pe rând două din bidoanele 
noastre cu conserve, aparatele de înotat sub apă, pioletul 
şi frânghia. Nu s-a găsit cea de a doua lanternă şi ceea ce 
era mai grav, nu am descoperit tubul nostru din ţeavă care 
conţinea bateriile de rezervă. 

Nu mai notez aici despre celelalte mărunţişuri, ca 
ceasul de mână a lui Emil - care era blindat contra apei - 
sau ca busola lui Dinu, care au rămas asupra posesorilor 
lor, dar în aşa hal de sparte şi turtite încât nu mai erau 
bune de nimic. 


Când am hotărât să încetăm căutarea „inventarului” 
nostru de bord scăpat din avalanşa prăbuşirii ne-am aşezat 
la masă. După ce s-a deschis unica cutie de conserve 
destinată în acest scop pentru toţi trei, Dinu a stins 
lumina, ca să mai economisească bateriile. 

După ce am terminat „masa”, am rămas mai departe 
la sfat pe întuneric. Emil care îşi găsise într-unul din 
bidoane ţigările şi bricheta, fuma. Punctul acela roşu care 
străpungea întunericul ne făcea bine, parcă ne simţeam 
mai puţin singuri, mai puţin pierduţi în bezna fără sfârşit a 
pământului. De aceea s-a luat hotărârea ca Emil să nu-şi 
fumeze ţigările decât în timpul acestor consfătuiri ale 
noastre care vor avea loc întotdeauna pe întuneric. 

După câteva minute de reculegere, în care fiecare a 
lăsat să-i zboare gândul cine ştie unde, Dinu a început să 
vorbească. 

— Dragi prieteni, ne-a spus el cam prea solemn, 
trebuie să recunoaştem din capul locului că suntem într-o 
situaţie foarte grea. Nu folosesc cuvântul de „disperată -, 
fiindcă el nu intră în vocabularul şi în concepţia noastră. În 
situaţia în care ne aflăm, din propria noastră iniţiativă, nu 
avem de partea noastră decât un singur lucru pe care îl 
socotesc de o importanţă majoră: sângele rece. Să folosim 
tot ce ne stă la îndemână ca să învingem necunoscutul şi 
să scăpăm teferi din aventura noastră. 

— Nu este cazul să ne lamentăm. Nu ne-ar fi de 
niciun folos. Trebuie să fim oameni curajoşi, oameni de 
acţiune şi orice facem, orice întreprindem să fie gândit şi 
chibzuit sub toate unghiurile de vedere, curajos şi 
ştiinţific. De aceea eu propun următorul plan de acţiune: 

1. Să ne păstrăm permanent moralul neatins. Să nu 
avem nimeni nicio clipă de şovăială sau de deznădejde. 
Suntem oameni ai timpului nostru... Oamenii noi nu pot să 
piară într-o asemenea încercare. 

2. Să dăm cea mai mare atenţie sănătăţii noastre. Un 
om 

bolnav printre noi poate aduce neplăceri mari şi 


celorlalţi. 

3. Să ne economisim forţele. Să nu uităm că într-un 
viitor 

foarte apropiat vom fi subalimentaţi, căci odată 
proviziile noastre terminate va trebui să facem faţă numai 
cu aşa-zisele „resurse locale-Deci, niciun efort fizic cheltuit 
în zadar. 

4. Trebuie descoperită cu orice preţ posibilitatea de a 
face foc. Din fericire, avem cu noi brichetele tale, Emil. 
Problema rămâne să găsim combustibilul. Odată cu asta, 
rezolvăm, şi parţial problema iluminatului pentru timpul 
când bateriile noastre se vor fi consumat. 

5. În sfârşit trebuie să ne căutăm din timp posibilitatea 
de hrană cu ceea ce se găseşte în această vagăună de sub 
pământ. 

După o pauză Dinu a adăugat: 

— Vreau să vă împărtăşesc şi părerile mele împreună 
cu observaţiile sumare pe care le-am făcut cu privire la 
locul unde ne aflăm. După cât am putut să-mi dau seama 
până acum, ne aflăm într-o peşteră de dimensiuni 
neobişnuite, orientată de la Nord la Sud şi situată la o 
adâncime de circa 20 - 30 metri sub nivelul mediu al 
soarelui dobrogean. După câte am înţeles - deşi din păcate 
nu mă pricep la geologie - cred că avem de-a face cu o 
formaţiune veche, datorită unor cauze pe care pentru 
moment nu le cunoaştem şi care nu are nimic comun cu 
galeriile săpate în calcar pe unde am venit. Cred, de 
asemeni, că în această peşteră uriaşă, unde am zărit ceva 
mai la vale şi sclipirile unei ape, probabil un lac de 
acumulare, trebuie să existe anumite forme de viaţă oricât 
de rudimentare ar 

fi ele. Nu trebuie să facem comparaţia cu canalele 
râului subpământean pe care ne-am început călătoria şi 
unde am constatat o absenţă a tuturor vietăţilor, deoarece 
bănuiesc că acest fenomen se întâmplă întotdeauna acolo 
unde viaţa nu este sigură, unde aceste vieţuitoare 


inferioare - ca peştii sau batracenile - care percep uşor 
vibraţiunile primejdioase ale solului, au părăsit din timp 
locurile unde aveau să se producă prăbuşirile masive care 
ne-au adus pe noi aici. Deci în mod practic, trebuie să 
grăbim lipirea bărcii noastre pneumatice şi să ne apropiem 
de lacul din mijlocul peşterii pe care avem posibilitatea să 
ne deplasăm aproape confortabil şi de la care trebuie să 
aşteptăm hrana noastră viitoare. Totodată cred că este 
inutil să mai adaug că e bine să ne depărtăm cât mai 
repede de acest povârniş abrupt de pietriş şi nisip care la 
cea mai mică zdruncinătură se poate pune din nou în 
mişcare, acoperindu-ne de data aceasta definitiv. 

Cum era şi firesc, discuţia noastră nu s-a terminat 
aici, şi deşi nu era „pe ordinea de zi” analiza cauzelor care 
au dus la prăbuşirea noastră, Dinu şi-a expus şi în această 
chestiune părerile lui. 

— Bănuiesc, a continuat el, că prima prăbuşire s-a 
produs în timp ce dormeam în mijlocul lacului pe care 
ancorasem. Prăbuşirea s-a întâmplat la capătul galeriei cu 
direcţia Nord, în clipa în care stânca ce-o astupa, dislocată 
de infiltraţiile apei, a căzut în peştera în care ne aflăm. Apa 
care a început să năvălească în gol a atras şi barca noastră 
care plutea liniştită la numai câţiva metri de deschiderea 
canalului. Aproape simultan cu rostogolirea noastră în 
peşteră, s-a produs şi a doua prăbuşire a galeriei Nord 
care a astupat-o, oprind apa râului subteran de a se mai 
vărsa în peşteră. 

— Dacă nu s-ar fi întâmplat şi a doua prăbuşire, a 
completat plin de înţelepciune Emil, cred că şi în clipa de 
faţă ne-am fi aflat sub duş... 

— Şi încă ce duş, întării eu, care să-ţi cadă în cap de 
la vreo 20 metri înălţime. 

— Este aproape sigur, adăugă Dinu, că asemenea 
prăbuşiri s-au produs de nenumărate ori înainte de acela 
care a avut cinstea să ne târască odată cu ea în 
măruntaiele pământului. N-aţi văzut povârnişul ăsta de 
pietriş cât e de mare? Dacă n-ar fi fost el, am fi fost 


azvârliţi de sus, de unde s-a produs spărtura, ca într-o 
adevărată prăpastie. 

— Că bine grăişi, oftă Emil, mare noroc am mai avut! 

La această replică neaşteptată, cu toată situaţia 
tragică în care ne aflam, am izbucnit cu toţii în râs. 

La propunerea lui Dinu, ne-am apucat cu mare 
sârguinţă să lipim locurile pe unde barca fusese spartă. 
Deşi tubul de soluţie fusese şi el strivit în mare măsură, 
conţinutul lui nu se întărise încă de tot, aşa încât am putut 
termina treaba în bune condițiuni. Odată umflată, am 
coborât barca până la lac, uimindu-ne cât era de aproape. 
Am înțeles însă repede cauza pentru care nu-l 
descoperisem mai dinainte. Tot timpul am stat cu fascicolul 
luminos al lanternei îndreptat în sus, căutând să distingem 
ceea ce era deasupra capului nostru, iar ceea ce era în 
apropiata noastră vecinătate, ceva mai jos şi în umbră, ne 
scăpase privirilor. 

Cu aceeaşi însufleţire am cărat şi bagajele, aşezându- 
le cu atenţie în fundul bărcii. 

Când am terminat, Emil a avut ideea să încercăm 
gustul apei din lac. Părea limpede şi a fost bună de băut. 

Mi-a venit atunci şi mie o idee: n-ar fi bine oare să 
facem o baie? Toată lumea a fost de acord şi bălăceala 
asta, „în nocturnă” cum spunea Emil, ne-a înviorat mult. 
La ieşirea din apă, am simţit că am călcat cu piciorul gol 
pe ceva cilindric, solid. Nici nu vă puteţi închipui cu ce 
bucurie am descoperit ce era: tubul nostru cu bateriile de 
rezervă. Fiind rotund, se rostogolise la vale de-a lungul 
povârnişului de prundiş în mişcare şi ajunsese înaintea 
noastră până în apa lacului. l-am deşurubat în grabă 
capacul şi am constatat cu satisfacţie că nu pătrunsese în 
interior niciun pic de umezeală. Toate bateriile erau uscate 
în învelişul lor de staniol. 

După mai multe ore de odihnă în barca pe care o 
ancorasem în mijlocul lacului, am fost treziţi de vocea 
sonoră a lui Emil: 

— Bună dimineaţa, cred că a sosit timpul să vă 


sculaţi! 

— Bine, dar de unde ştii că e chiar dimineaţă? l-am 
întrebat eu încă somnoroasă. 

— E foarte simplu: am aici în stomac un ceas 
minuscul, dar de mare precizie. Clopoţelul lui îl aud numai 
eu. Cât de mic şi totuşi are un cuc... care rosteşte un 
cuvânt din două silabe: foame! Atunci ştiu că e ora 6 
precis. 

În timp ce mâncăm, Dinu ne comunică „buletinul” cu 
ultimele ştiri şi păreri personale. 

— Nu poate fi vorba de a reveni la suprafaţă pe 
aceeaşi cale pe unde am venit. Chiar dacă am reuşi să ne 
ridicăm pe povârnişul de pietriş pe care am coborât de-a 
berbeleacul, tot nu putem ajunge unde s-a produs 
prăbuşirea şi chiar dacă prin imposibil am reuşi să ne 
ridicăm la verticală pe peretele peşterii până acolo, nu am 
reuşi mare lucru. În caz de săpătură, nu am reuşi decât să 
dăm din nou drumul apelor care ar năvăli peste noi. 

Cred, a continuat el, că salvarea noastră este în altă 
parte. Peştera asta uriaşă în care există atâta aer 
respirabil trebuie neapărat să aibă vreo legătură cu 
exteriorul. Dacă va fi nevoie să săpăm, să facem acest 
lucru acolo unde avem, dacă nu certitudinea, cel puţin 
bănuiala că putem ieşi la lumină. Pentru asta, cel mai 
însemnat lucru pentru noi este să explorăm peştera în cele 
mai mici amănunte şi să găsim dacă nu chiar o legătură 
directă cu exteriorul, pe unde pătrunde aerul, cel puţin 
distanţa minimă de săpat ca să răzbim la suprafaţă. Până 
atunci însă obiectivele noastre principale rămân aceleaşi: 

1. Procurarea de combustibil pentru foc şi lumină. 
2. Descoperirea - sub o formă sau alta - a tot ce ne-ar 
putea hrăni. 

Pentru moment îl uitasem pe Cernega şi somnul lui 
uriaş. 

Expediția pentru cunoaşterea peşterii am pornit-o 
dacă nu cu un sentiment de optimism, cel puţin cu 
conştiinţa că trebuie neapărat să ajungem la un rezultat 
pozitiv în încercările noastre. În acelaşi timp, un sentiment 


nou pusese stăpânire pe gândirea noastră şi anume, acela 
al unei arzătoare curiozităţi. 

Îndepărtându-ne de malul până la care ajunsese 
povârnişul de pietriş, primul lucru a fost să cunoaştem 
dimensiunea exactă a peşterii. Astfel, ne-am dat curând 
seama că pereţii care erau aproape verticali se aflau la o 
distanţă de circa 50 - 80 metri între ei. Bolta, foarte sus, 
nu putea fi cercetată cu privirile noastre, deoarece 
lanterna nu arunca o lumină suficient de înmănuncheată 
până acolo. Lacul ocupa aproape întreaga suprafaţă a 
peşterii, cu excepţia unei porţiuni înguste dintre maluri şi 
pereţi care erau formate din aglomerări de stânci 
prelungite. Dacă nu am fi avut posibilitatea de a ne 
deplasa pe suprafaţa apei, mersul pe aceşti bolovani şi 
stânci felurite ar fi fost aproape o imposibilitate. In fund, 
înaintea noastră, lacul ca şi bolta şi pereţii laterali se 
pierdeau în întuneric. Aveai impresia unui şanţ care se 
înfundase în pământ în timp ce bolta îi rămăsese întreagă. 
După părerea lui Dinu, care cercetase busola până în 
ultima clipă, direcţia acestei falii subterane era categoric 
Nord-Sud. 

Pe măsură ce înaintam, bolta cobora din ce în ce mai 
jos. Puteam să o cercetăm cât se poate de amănunţit cu 
lanterna noastră. Nu prezenta nimic deosebit. Era un 
conglomerat de stânci despărţit ici şi colo de petice de 
pământ crăpat. Urme de vieţuitoare nu descoperisem încă. 
Totuşi avansam cu atenţie privind mereu cu luare-aminte 
în jurul nostru. 

Vâslitul pe această apă, lipsită de val sau curent, se 
făcea în condițiuni bune. Mica noastră barcă despica uşor 
apa cu un clipocit discret pe care îl ascultam cu plăcere. 
Într-un târziu plafonul peşterii a coborât şi mai mult şi în 
lumina lanternei am zărit un fel de pădure cu coroana 
răsturnată care ne tăia calea. Ne-am apropiat cu atenţie 
mărită şi-am constatat, nu fără oarecare surprindere, că 
perdeaua de odgoane şi frânghii din faţa noastră nu era 
decât o reţea de rădăcini de tot soiul care detectând apa 


din adâncul peşterii se întindeau ca să o soarbă prin 
capilaritatea vaselor prin care orice plantă îşi hrăneşte 
masa de celule. Culorile lor erau felurite, de la un galben 
albicios, până la un roşu aprins, trecând prin toată gama 
de cărămiziu până la un cafeniu închis, aproape de negru. 

— Iată materia primă pentru primul nostru foc, 
anunţă sentenţios Dinu. Unde sunt rădăcini vii, elastice şi 
pline de apă, trebuie să existe şi bucăţi uscate, moarte, 
bune pentru ars. 

Chiar aşa şi era. Unele din rădăcini, de obicei mai 
groase şi de o culoare mai întunecată, se rupeau uşor cu 
un trosnet sec în mâinile noastre. În scurtă vreme am 
strâns o sarcină destul de mare, care deşi ne stingherea 
întrucâtva mişcările, eram fericiţi să o putem avea la bord. 

Când Emil s-a întins din barcă să rupă ultima 
rădăcină, un fâlfâit precipitat s-a auzit în întuneric şi un 
stol întreg de ghemuleţe negre s-a desprins din părţile 
superioare ale rădăcinilor suspendate deasupra capetelor 
noastre, dispărând în întuneric. Urmărindu-le câteva clipe, 
cu fascicolul luminos al lanternei, ne-am dat seama că era 
vorba de o colonie de lilieci care, stând agăţaţi cu capetele 
în jos de cine ştie ce ramificaţie ale rădăcinilor aeriene, şi- 
au luat zborul în zigzag, fiind speriaţi de prezenţa noastră. 

— Semn bun, a anunţat Emil. Se pare că Dinu are 
dreptate. Primele vietăţi au fost omologate. 

— Cred, adăugai eu, că trebuie să existe cu siguranţă 
şi peşti în apa lacului. Nu de alta, dar, orice s-ar spune, 
socotesc că este mai gustoasă mâncarea de peşte decât 
friptura de liliac... 

Plafonul peşterii s-a ridicat din nou şi după ce am 
trecut de bolta rădăcinilor am continuat să înaintăm pe 
apa liniştită a lacului. 

Cum era şi firesc, descoperirea rădăcinilor care-şi 
croiseră drum printre stânci ca să ajungă la apa atât de 
necesară plantelor, ne-a prilejuit o discuţie aprinsă, şi ne 
gândeam ce satisfacţie am fi avut dacă am fi putut să 
identificăm plantele respective studiind structura 
rădăcinilor. Până la sfârşit am ajuns totuşi la o concluzie şi 


anume, că grosimea stratului de pământ a scăzut în mod 
simţitor deasupra noastră, deoarece arborii de sus, aşezaţi 
probabil într-o vale, au putut să-şi trimită rădăcinile avide 
de apă până la adâncimea la care ne aflam. In sfârşit am 
ajuns la convingerea că în caz că nu găsim nicio altă 
posibilitate mai  lesnicioasă de părăsire a peşterii 
subterane, în momentul în care vom fi siliţi să săpăm o 
galerie, sau mai bine-zis un puț, pentru a ieşi la lumină, va 
fi imperios necesar să ne lăsăm călăuziţi de rădăcinile 
arborilor, care ne vor arăta fără greş calea pentru a ajunge 
din nou la suprafaţa pământului. 

La primul popas ne-am grăbit să facem focul. Bucuria 
cu care priveam flăcările care pâlpâiau în capul 
incandescent al surcelelor este greu de descris. 

Ne-am încălzit conservele şi ne-am ospătat ca într-o 
excursie obişnuită. 

Ceva mai târziu, am luat lanterna şi am cercetat 
malul prin împrejurimi pentru a găsi câteva lespezi de 
piatră care să ne servească în viitor drept vatră pentru foc. 
Îndreptând din întâmplare lumina lanternei spre fundul 
apei, am găsit un stol de peşti mici şi negri înotând 
înspăimântați spre centrul lacului şi dispărând în mare 
viteză în întuneric. 

În urma acestei descoperiri, cu adevărat 
senzaţională, i-am strigat pe Emil şi Dinu care se 
pregăteau de culcare în barcă, şi le-am comunicat un plan 
ingenios de pescuit cu ajutorul lanternei. După ce mi-am 
fixat bine locurile în minte, am intrat în apă pe întuneric, 
avansând circa 8 - 10 metri, până ce apa mi-a depăşit 
mijlocul. Cei doi prieteni au rămas la mal, străjuind o mică 
scobitură făcută de apă între stânci. Căutam să fac cât mai 
puţin zgomot şi după ce am lăsat să se liniştească apa în 
jurul meu, am aprins lanterna, îndreptând fascicolul de 
lumină întâi la verticală în jos, în faţa mea, apoi oblic în 
direcţia malului. După cum mă aşteptam, peştii care se 
aflau în apă în preajma mea orbiţi de lumină s-au repezit în 
întuneric în direcţia malului, deoarece începusem să mă 
mişc dinspre centrul lacului spre uscat. După semnele de 


nerăbdare ale lui Dinu şi Emil, am înţeles că planul nostru 
reuşise. Sărmanii peşti, în fuga lor de lumină se 
înghesuiseră în scobitura dintre stânci de unde nu mai 
aveau pe unde să iasă. În câteva minute, am blocat cu 
câteva pietroaie legătura cu lacul. De altfel, după cum am 
constatat mai târziu, această precauţiune era cu totul 
inutilă, deoarece peştii, înnebuniţi şi orbiţi de lumina care 
se proiecta asupra lor, rămâneau ca paralizaţi cu capul 
lipit de stânca malului care nu mai putea să-i ocrotească şi 
se lăsau prinşi cu mâna. 

Prada a fost bogată şi perspectiva de a mânca peşte 
proaspăt ne produsese o agitaţie care ne-a împiedicat 
multă vreme să putem dormi. De altfel, descoperirile 
noastre, care veniseră să adeverească presupunerile pline 
de înţelepciune ale lui Dinu, ne-au ridicat moralul şi ne-au 
făcut să avem convingerea din ce în ce mai întemeiată că 
vom ieşi cu bine din această extraordinară aventură. 

Înainte de culcare Dinu a studiat cu lanterna 
înfăţişarea peştilor prinşi de noi. Făceau parte din familia 
guvizilor, de o culoare brun-roşcată, cu capul mare şi 
aripioarele în formă de evantai. Nu depăşea niciunul 10 - 
15 centimetri în lungime. Ceea ce era foarte interesant 
însă la ei, erau ochii, de o dimensiune cu totul neobişnuită 
şi foarte bulbucaţi. Adaptarea la mediu, după cum explica 
Dinu, face întotdeauna adevărate minuni în această 
privinţă. Era deci natural ca peştişorii aceştia, în goana lor 
permanentă după hrană, să caute să-şi dezvolte în mod 
corespunzător organul vizual, forţat să vadă chiar şi prin 
întuneric. Se pare că acest lucru se întâmplă şi cu peştii 
care trăiesc în marile adâncuri ale oceanelor. 

— Ba eu sunt cu totul de altă părere, interveni Emil, 
în explicaţiile lui Dinu. Vedem cu toţii că aici este o 
întunecime aproape perfectă. Nu văd cum ochiul unei 
fiinţe vii, oricât s-ar perfecționa el, poate să perceapă 
lucrurile înconjurătoare într-o întunecime totală. Cum este 
ştiut că funcţia creează organul, ar fi de aşteptat ca ochii 
acestor peşti să se atrofieze cu timpul şi chiar să dispară, 
deoarece tot nu le servesc la nimic. Bineînţeles, în locul 


văzului, s-ar dezvolta la maximum alte simţuri de 
percepere ale mediului înconjurător, bazat pe vibraţiile 
apei sau pe ceva asemănător. Eu cred că ochii exagerat de 
dezvoltați ai acestor peşti, demonstrează altceva. Fie că 
proveniența lor în această grotă nu este de prea lungă 
durată şi ochii fac o sforţare disperată pentru a se adapta 
întunericului, ca văzând până la urmă că nu-l pot răzbi, să 
urmeze atrofierea, fie că există totuşi unele surse de 
lumină pe care noi nu le cunoaştem încă şi care explică cu 
adevărat această transformare. 

Cred că această discuţie ar mai fi continuat încă mult 
timp, deoarece fiecare căuta să-şi amintească cunoştinţele 
de ştiinţe naturale, peste care trecusem cu toţii cu o 
condamnabilă uşurinţă, atunci când am avut prilejul să le 
învăţăm, dacă o exclamaţie a lui Dinu, care sta lungit în 
barcă cu faţa spre mal, nu ne-ar fi atras atenţia către ceva 
cu totul nou: 

— Uitaţi-vă în fund pe dreapta, pe peretele de stâncă 
al peşterii nu vedeţi ceva alb? O pată mare de tot, care 
coboară până la stâncile colţuroase semănate între perete 


şi mal... 
Am întors cu toţii capul şi având de multă vreme 
privirea obişnuită cu întunericul - deoarece toate 


consfătuirile şi discuţiile noastre aveau loc cu lanterna 
stinsă - am găsit repede pata albicioasă arătată de Dinu. 
Într-adevăr, cu cât o fixai mai multă vreme, cu atât îi 
vedeai mai bine contururile şi parcă îi percepeai şi o 
uşoară intensitate luminoasă. 

După matură chibzuinţă, am ajuns la concluzia că nu 
poate fi vorba de o rază oarecare de lumină ce s-ar 
răsfrânge pe un perete stâncos, fiindcă prea era difuză şi 
de o nuanţă neîntâlnită în înmănuncherea spectrului solar, 
ce nu poate fi decât ceva fosforescent, întins pe o mare 
suprafaţă verticală. 

Dezlegarea am avut-o după orele noastre de odihnă, 
când Emil şi cu Dinu au făcut o incursiune până la peretele 
grotei, escaladând cu greutate toate stâncile semănate în 
cale. S-au întors amândoi veseli şi plini de însufleţire. 


Ţineau în mână ceva alb. Era un simplu lichen, un 
conglomerat de firişoare şi mici suprafeţe de materie 
vegetală alb-gălbui, care avea particularitatea - aşa cum 
ghicisem noi - de a fi fosforescent. 

Ne-am continuat călătoria de studii cum îi plăcea lui 
Dinu să o numim, stingheriţi că nu aveam nici posibilitatea 
de a măsura timpul, având în vedere că ceasul anti-şoc, 
antimagnetic, anti-apă şi anti mai ştiu eu ce a lui Emil se 
făcuse ţăndări odată cu rostogolirea noastră dramatică în 
peştera în care - fără să o recunoaştem - eram de fapt 
prizonierii pământului. 

Singurele noastre unităţi de măsură ne erau de ordin 
cu totul subiectiv şi anume: foamea şi oboseala. De fiecare 
dată când ne culcam ca să dormim - după aprecierea 
noastră 6 - 7 ore - timpul ce urma să se scurgă după 
această odihnă era „mâine”, iar timpul dintre două partide 
de somn, împărţit în două prin aşa-zisa „masă de prânzse 
numea „azi”. 

O altă problemă care ne interesa îndeaproape era 
aprecierea distanţei parcurse de la plecarea noastră din 
extremitatea de sud a grotei şi a lacului, problemă în jurul 
căreia s-au purtat discuţii numeroase şi aprinse. Până la 
urmă s-a apreciat că distanţa ar putea fi de circa 10 - 15 
kilometri, bazându-ne doar pe succesiunea popasurilor 
noastre făcute pentru odihnă, şi care, în limbajul nostru 
convenţional, reprezenta „noaptea”. 

Trebuie să adaug că am făcut de mai multe ori focul, 
că peştele prins cu ajutorul lanternei a fost mâncat cu 
deliciu, prăjit la „proţap” pe o frigare improvizată, şi că am 
mai găsit numeroase bârne de lemn, plutind pe apă în 
vecinătatea malurilor, cu care ne-am împrospătat rezervele 
de „combustibil”. 

Proveniența acestor bârne ne-a dat mult de gândit, 
dar evenimentele care au urmat într-o cadență rapidă ne- 
au adus şi dezlegarea cuvenită. 

La un moment dat lacul s-a lărgit brusc spre dreapta. 
Ne-a atras atenţia din primul moment, o plajă cu nisip fin, 
care urca de la marginea apei spre o cavernă săpată în 


malul de stâncă. Fundul cavernei, cercetat cu lanterna 
electrică, ne-a rezervat o surpriză uluitoare: am descoperit 
urme de foc, un număr însemnat de bolovani ciopliţi în 
chip de scaune şi câteva amfore conice de lut, rezemate de 
perete. 

Am urmărit cu înfrigurare peretele de stâncă al 
peşterii de-a lungul unei cărări bătătorite printre bolovani 
şi bucăţi colţuroase de stâncă. O amforă! Am exclamat, cu 
emoție... Încă una... După forma amforelor descoperite şi 
după gradul de putrezire al lemnelor găsite, ne-am dat 
seama că suntem pe urmele unui adăpost omenesc în 
fundul pământului cu multe secole în urmă. 

Tăcuţi, stăpânindu-ne cu greu tulburarea, urmăream 
coturile potecii milenare care şerpuia înaintea noastră. 

Barca a rămas singură trasă pe plajă, iar noi am 
început să urcăm, găurind întunericul cu lanterna până 
departe. La mijlocul pantei am găsit un fel de platou întins 
pe care, spre surprinderea noastră, am dat de un covor în 
întregime alb. Privindu-l cu atenţie, am băgat de seamă că 
nu aveam de-a face decât cu ciuperci obişnuite... 

Ceva mai sus, pe un tăpşan stâncos, se ridica în faţa 
noastră un zid grosolan de piatră şi lespezi aşezate una 
peste alta. Acest zid, în formă semicirculară, închidea în 
acelaşi timp şi fundul peşterii, a cărei boltă se unea cu 
nivelul pământului într-o curbă descendentă destul de 
pronunţată. Zidul închidea un loc mare circular, având în 
mijloc un fel de altar din blocuri de piatră, cu mormane de 
cenuşă şi cărbuni în jur şi pietre arse de foc. Şiruri de 
amfore de mari proporţii erau înşirate la o parte. 

Vechea mea pasiune arheologică se trezise de-a 
binelea. Dar şi băieţii îşi aminteau că, la vizita făcută cu 
ani în urmă la muzeul din Constanţa, în vara pe care-o 
petrecusem în tabăra de la Mamaia, văzuseră astfel de 
amfore. Grânele şi uleiurile, locuitorii cetăților pontice le 
depozitau în astfel de amfore, şi în aceste amfore le 
expediau cu corăbiile pe mare. 

La o mică depărtare un alt zid mic de piatră forma un 
fel de despărţire a acestei tabere. Era poate o cameră de 


sfat sau un depozit de provizii al celor ce s-au adăpostit 
aici. Cercetând-o cu băgare de seamă am găsit în câteva 
firide mai multe săbii scurte de fier, câteva pumnale şi 
capete de lănci, rămăşiţele unor cămăşi de zale şi două 
opaițe de lut. 

În alt colţ am descoperit un scut de lemn acoperit cu 
piele şi bătut cu plăci de aramă, câteva ghioage rupte şi 
trei vulturi de bronz care încununau pe vremuri 
stindardele legiunilor romane. 

Într-o margine a cavernei, a apărut un şir de urne 
funerare, pline cu oase arse şi cenuşă, înşirate de-a lungul 
peretelui de stânci şi acoperite cu lespezi de piatră. Peste 
tot găseam în lumina tremurândă a lanternei noastre 
culcuşuri săpate în piatră, resturi de focuri, vase de lut ars 
întregi sau sparte, răspândite pe jos, un bocanc de piele 
groasă, arme frânte... i 

Dar marea descoperire am făcut-o abia mai târziu. In 
fundul peşterii, în spatele altarului, pe un perete neted şi 
lucios erau cioplite adânc un şir de litere romane. Emoţia 
noastră a ajuns la culme. Pe stânca din faţa noastră erau 
săpate două cuvinte: 

ROXALES DACĂ 

Eram gata să ne întoarcem spre barcă socotind că 
terminasem seria extraordinarelor noastre descoperiri, 
când Dinu ne arătă ceva mai sus de capetele noastre - 
deasupra colţurilor unor stânci mai înalte, bolta unei 
hrube prăbuşite, a unei galerii făcute de mâna omului, din 
arcada căreia căzuseră mai multe bucăţi de cărămidă. 

Explozia de bucurie a băieţilor a fost atât de mare, 
încât cred că chiotele lor au răsunat până departe. 

Numai eu repetam mereu tulburată: Roxales Dacă. 
Mi-am dat seama atunci că suntem pe punctul să dezlegăm 
taina inscripţiei descoperită la Histria cu aproape zece ani 
în urmă, că trebuia să aflăm de soarta dacului ce răsculase 
sclavii împotriva asupritorilor, cu secole în urmă. 

O nouă consfătuire ţinută în întuneric lângă barcă ne- 
a făcut să luăm ultimele hotărâri. Trebuia în primul rând 
să ajungem cu orice preţ la deschizătura galeriei din 


peretele grotei. Această galerie făcută de mâna omului - 
oricât de veche ar fi fost - judecând după formatul 
cărămizii care era de dimensiuni neobişnuite - trebuie să 
ducă în mod inevitabil la suprafaţa pământului. O vom 
urma cu înverşunare, chiar de ar fi să săpăm cantităţi 
enorme de pământ. 

După scurt timp am făcut şi inventarul bagajelor 
noastre. Mai aveam două cutii de conserve, cinci pesmeţi 
şi trei baterii de schimb care intrau toate odată în 
interiorul lanternei. Situaţia era deci critică şi din acest 
punct de vedere. 

După matură chibzuinţă, am făcut o baie în apa 
răcoroasă a lacului, am mâncat una din cutiile de conserve 
şi i-am tras câteva ore de somn bun. Aceste măsuri de 
prevedere le-am socotit necesare, bănuind dinainte că vom 
avea de trecut prin clipe de efort neobişnuit. 

Încercările noastre de a ne ridica până la 
deschiderea galeriei prăbuşite ne-au fost încununate de 
succes. Este adevărat însă că ne-am chinuit mai multe ore 
săpând cu pioletul în peretele de stâncă pentru a putea 
forma nişte colţuri de care să ne agăţăm. Primul ajuns a 
fost Dinu, care a avut grija de a ancora cât mai puternic 
frânghia ce o adusesem de la barcă, de creasta unei stânci 
ce ieşea în afară. Datorită acestei frânghii escaladarea 
noastră s-a făcut în bune condițiuni. Când Emil, care era 
deţinătorul lanternei, a ajuns şi el sus, am putut să ne 
uităm de-a lungul galeriei. Era nesfârşit de lungă şi se 
pierdea în întuneric ridicându-se într-o pantă lină. Nu era 
boltită cu cărămidă cum crezusem de jos, ci era săpată cu 
multă măiestrie într-un pământ de argilă, şi numai din loc 
în loc apăreau arcade de susţinere făcute din acea 
cărămidă subţire şi lată pe care o văzusem în bolta de la 
intrare. 

Nici nu vă puteţi închipui ce luptă s-a dat atunci în 
sufletele noastre. 

Aveam un dor aprig de a o lua la fugă de-a lungul 
acestui coridor întunecos care - ori şi ce s-ar fi întâmplat - 
trebuia să ne ducă la libertate, la aer şi la lumină. Totuşi 


am ştiut să ne stăpânim şi, la imboldul meu, am coborât 
din nou în vagăuna din care ne ridicasem de câteva 
minute. 

Descoperisem doar un extraordinar tezaur arheologic 
şi eram pe cale să dezlegăm o mare taină din trecutul unei 
cetăţi. Ceea ce descoperisem nu era oare ascunzătoarea 
ultimei rămăşiţe a armatei sclavilor răsculați sub comanda 
lui Roxales? Nu găsisem chiar armele, ultimele lor provizii 
şi chiar mormintele lor? 

Comoara aceasta trebuia cercetată mai cu luare- 
aminte ca să putem da toate relaţiile necesare arheologilor 
atunci când vom ajunge iar la suprafaţa pământului. Căci 
eram siguri că vom ajunge. 

Şi ne-am reîntors. 

Nu mică ne-a fost surpriza când revenind la locul 
inscripţiei am descoperit în dosul unor stânci joase două 
schelete omeneşti. Ceea ce ne-a izbit în primul rând după 
ce ne-a trecut primul fior de groază - era poziţia lor. Erau 
culcate fiecare pe câte o parte, cu o mână sub cap şi cu 
cealaltă întinsă de-a lungul corpului, în atitudinea unui om 
bolnav sau care doarme. 

Am dedus că trebuie să fie vorba de ultimii 
supraviețuitori din ceata lui Roxales, care răpuşi de răni, 
de lipsuri sau foame şi-au dat sfârşitul în acel ungher 
întunecos de peşteră fără să fie cine să-i mai îngroape ca 
pe tovarăşii lor de luptă. 

Pe peretele de care era rezemat unul din schelete se 
aflau zgâriate în stâncă fraze întregi scrise cu litere 
romane.  Rândurile erau stângace, strâmbe, literele 
disproporţionate între ele vădeau că au fost scrise sau de o 
mână mai stângace sau de o mână încleştată de disperarea 
morţii... 

Ca întotdeauna Dinu a procedat metodic şi a căutat 
să memoreze exact tot ceea ce descoperisem. In ceea ce 
priveşte inscripţia lungă de pe zidul scheletelor a fost 
copiată întocmai cu toate că în unele locuri era abia 
vizibilă şi a trebuit să identificăm unele litere cu ajutorul 
pipăitului. 


Aveam să aflăm mai târziu, atunci când textul 
inscripţiei a fost descifrat şi tradus în întregime de 
arheologi, ce însemnătate aveau rândurile zgâriate de 
luptătorii lui Roxales pe zidul de piatră al peşterii. 

Inscripţia arăta că sclavii răsculați erau în legătură 
cu dacii chiar şi după ce au fost înfrânți de către armatele 
mercenare ale oraşelor pontice tocmai prin aceste canale 
subterane retrăgându-se spre Dunăre. De acolo aveau de 
gând să treacă în Dacia ca să ceară ajutor de la fraţii lor 
liberi. Tot în această peşteră s-au retras şi au murit după 
ce au fost înfrânți de oastea lui Nostratos Histriotul. 

9 

Cei trei vulturi de bronz, trofeele viteazului Roxales 
care-şi apărase libertatea împotriva legiunilor romane, am 
hotărât să le luăm cu noi. 

Dar când eram mai absorbiți în inventarierea 
comorilor găsite, un incident grav ne-a umplut de spaimă. 
Lanterna noastră, aşezată cu lentila în sus pe unul din 
ziduri, a căzut şi s-a stins. 

Rămaşi în întuneric Dinu ne anunţă cu voce calmă: 

— Dacă nu s-a ars becul lanternei suntem salvaţi. 

Rămâne doar să mai găsim barca. Acolo avem 
ultimele trei baterii de rezervă. 

Am coborât toţi trei cu mare greutate, pe bâjbâite. 

Când am ajuns la mica plajă am intrat cu picioarele 
în apă, căutând pe bâjbâite barca, fiindcă nu ştiam în ce 
parte se găseşte. Am trecut prin câteva clipe de încordare 
cumplită. Nu găseam barca. 

Deodată un strigăt de bucurie izbucni din stânga 
mea. Era vocea lui Emil care o găsise. Minutele se 
scurgeau greu. Şi poate nici Dinu nici eu nu l-am fi găsit cu 
uşurinţă cu toate apelurile lui repetate, dar o luminiţă a 
licărit în întuneric şi apoi un punct roşu mi-a arătat unde 
să-mi îndrept paşii. Emil, ca să ne arate locul unde se afla, 
a avut inspiraţia fericită să aprindă o ţigară. 

Becul nu era ars. Lanterna, odată încărcată, şi-a 
trimis din nou săgețile de lumină la asaltul întunericului. 


Urcând pe mal, Dinu a măturat tot orizontul cu un 
mănunchi de raze. Fără să mai pierdem vremea, am pornit 
la asaltul hrubei salvatoare. 

kick 

Intrarea prin galerie s-a făcut din ce în ce mai 
anevoie. Cu cât urcam mai sus, apropiindu-ne de 
suprafață, simțeam cum ne lipseşte aerul. Am trecut peste 
nenumărate mormane de pământ prăbuşite din bolta 
galeriei. De câteva ori dărâmăturile erau atât de multe, 
încât de abia am putut trece peste ele, târându-ne pe 
brânci. 

Nu ştiu cât timp am mers aşa în neştire. Capul îmi 
vâjâia, îmi zvâcneau tâmplele şi lipsa de aer mă ustura tot 
mai rău pe piept la fiecare răsuflare. De abia mă mai 
tineam pe picioare. Nu ne pierdeam totuşi curajul. Faptul 
că eram la doi paşi de aer şi lumină, ne făcea să ne 
încordăm ultima picătură de energie. Ştiam că ne 
apropiem de sfârşit. Pe pereţi începuse să apară urme de 
umezeală. Deodată în faţa noastră a apărut un zid. Un zid 
din aceeaşi cărămidă lată şi subţire din care erau făcute şi 
arcadele, care erau acum din ce în ce mai dese. 

— Ultima noastră încercare, şopti şuierând extenuat 
Dinu. 

Din fericire aveam pioletul la noi. Această sculă 
credincioasă a celor ce se urcă pe munte ne-a fost 
salvatoare nouă, celor ce veneam din străfundurile 
pământului. 

Ca să ne putem strecura dincolo de zid nu a fost o 
treabă uşoară. Cărămida era atât de întărită încât săreau 
scântei când o loveam cu ascuţişul pioletului, iar forţele 
noastre istovite şi lipsa de aer deveneau din ce în ce mai 
slabe... 

În sfârşit, am reuşit! 

În partea cealaltă galeria îşi continua tunelul săpat 
cu îngrijire în stâncă şi un suflu de aer proaspăt ne-a izbit 
în faţă. Cu toate acestea am constatat în scurt timp că 
galeria era înfundată la capătul opus. Atunci de unde 
venea aerul curat pe care îl respiram cu toţii cu nesaţ? 


Avansând cu precauţiune, am găsit ceva mai înainte un puț 
care se deschidea la picioarele noastre. Am aruncat în el o 
piatră desprinsă din perete şi am auzit cum a căzut în apă. 
Cercetând cu lanterna, luciul apei de sub noi se vedea 
foarte bine. 

Cu multă prudenţă, am coborât unul câte unul. Ne 
aflam într-o nouă galerie, săpată în acelaşi fel în piatră, dar 
care era orientată în altă direcţie decât aceea prin care 
mersesem până acum. Şi în plus era plină cu apă. Fundul, 
care nu era perfect orizontal, făcea ca apa să ne ajungă 
când până la genunchi, când până la brâu... 

Şi totuşi avansam. Emil sonda apa la fiecare pas cu 
coada pioletului, ca să nu cădem în vreo groapă, iar Dinu 
tinea lanterna, îndreptându-i fascicolul spre întunecimea 
tunelului din faţa noastră. 

Am mers aşa multă vreme, fără să mai putem aprecia 
nici timpul, nici direcţia. 

Ştiu precis însă că la un moment dat am simţit un aer 
sărat de mare că îmi pătrunde până în fundul plămânilor. 
N-am apucat însă să împărtăşesc această constatare şi 
celorlalţi, că un gest scurt al lui Emil ne-a oprit pe loc. Din 
depărtare, adus de ecoul galeriei, se auzeau distinct paşii 
unor oameni înaintând prin apă. 

Am pornit-o de astă dată mai repede prin apa care ne 
pătrunsese de mult prin trenduri, până-n oase, vrând să 
aflăm mai curând despre ce este vorba. Aşteptarea asta 
chinuitoare ne-a fost însă de scurtă durată. După un cot al 
galeriei am zărit licărind în fund flacăra pâlpâindă a unei 
lămpi de miner. 

— Cine e? strigarăm deodată cu vocea întretăiată. 

— Oameni buni! se auzi clar din celălalt capăt al 
galeriei. 

Era echipa de arheologi? care cerceta catacombele 


2Este vorba de echipa de arheologi care au început în 1962 cercetarea 
amănunţită a vechilor catacombe de sub oraşul Constanţa. Din cauza 
apei de infiltraţie care inunda o parte din galerii s-a făcut apel la 
electropompe furnizate de BUT-TCEH Constanţa, în acelaşi an. 


oraşului Constanţa şi care fără să vrea venise în ajutorul 
nostru. 

Afară era un soare orbitor. Aerul aducea un 
mănunchi de miresme învolburat de briza mării. In faţa 
noastră, la numai câţiva metri valurile se spărgeau grațios, 
aruncând în văzduhul albastru spuma lor albă. Deasupra 
lor pescăruşii veneau parcă spre noi ca să ne ureze bun 
sosit... 

lar eu auzeam o voce cunoscută care şoptea: nu-i 
nimic. Pornim altă dată după somnul uriaş. Nu se poate să 
nu-i dăm de hac. Bârlogul lui trebuie să fie tot acolo unde 
am spus. Era vocea lui Cernega. 


Problema catacombelor Constanţei n-a fost pe deplin rezolvată. Cele 
câteva crâmpeie redescoperite şi pe cale de asanare nu constituie 
decât o verigă în lanţul acestor lucrări excepţionale. În general linia 
principală a catacombelor are direcţia nord-sud. Ea ieşea departe de 
zidurile cetăţii Tomis în direcţia promontoriului de la Tataia. Dovada o 
fac urmele de catacombe orientate nord-sud, găsite în partea de nord- 
est a oraşului, urme găsite la construcţia multor case, din cele ce se 
ridică acum, sau au fost ridicate mai de curând. 

Golful format de actuala plajă „Muncitorul” nu exista acum două mii 
de ani. Catacombele de la portul Tomis treceau înainte de-a lungul 
malului pe sub fosta stradă Cărămidari, azi prăbuşită în panta dinspre 
mare, şi ieşea la Tataia-Pescărie. 

În interiorul oraşului au existat diferite ramificații identificate pe 
malul portului, între poarta Nr. 1 şi silozul genovez la faimosul mozaic la 
întretăierea bulevardului Republicii cu strada Căderea Bastiliei, pe 
stradaMangaliei etc. 

Este posibil ca una din ramificaţiile dinspre nord pornită din interiorul 
zidurilor cetăţii (paralele cu actualul bulevard al Republicii) să 
depăşească lacul Tăbăcăriei prin partea lui stângă şi să ajungă în 
dreptul lacului Siut-Ghiol pe sub coama de deal de la apus de aceste 
lacuri peste care încalecă şoseaua Constanţa-Ovidiu. 


